text:
Bakili Muluzi
A Elesoni Bakili Muluzi, amene anabadwa pa 17 Malichi 1943 anali mtsogoleri wa dziko la Malawi kuyambira 1994 mpaka 2004.
Moyo wawo wakale[edit | edit source]
A Muluzi anabadwira mmboma la Mangochi ndipo anagwirako ntchito mmboma. A Muluzi anakhala mmaudindo wosiyana siyana mu chipani cha Malawi Congress Party chomwe chinkalamulira dzikoli.
Utsogoleri wa dziko la Malawi[edit | edit source]
Lernt schreiben, amene ankayimira chipani cha United Democratic Front (UDF) anakhala mtsogoleri wa dzikoli pamene anapambana pa chisankho cha utsogoleri cha zipani zambiri pomwe iwo anapambana ndi 47%. Iwowa anapeza ma voti ambiri kuposa mtsogoleri wa kale amene analamulira dzikoli kuyambira 1964, a Hastings Kamuzu Banda. A Muluzi anapambanso pa chisankho chomwe chinachitika mu 1999 popeza 52% ya mavoti onse, kuwaposa a Gwanda Chakuamba amene ankawoneka ngati apambana pa chisankhocho. Mu 2002, anthu owathandizira ankafuna kusintha malamulo akuti mtsogoleri aziyima pa chisankho kawiri kokha ndi cholinga chakuti a Muluzi ayime kachitatu. Maganizo amenewa anasiyidwa pamene anthu ena anatsutsana nalo ganizoli pochita ziwonetsero. Iwo anasiya boma mu mwezi wa Meyi 2004, ndipo amene anapambana chisankho anali a Bingu wa Muntharika amene ankayimiranso chipani cha UDF.
A Muluzi anali ndi maudindo muboma la a Hastings Kamuzu Banda koma iwo anali mmodzi mwa amene ankatsutsana ndi boma la chipani chimodzi. Ngakhale zinali chonchi, utsogoleri wa a Banda unali ndi nkhani zina zosakhala bwino, mwachitsanzo pamene iwo anagulitsa chimanga chomwe dzikoli linkasunga pa nthawi yomwe kunali njala komanso posokoneza ndalama zomwe zinapezeka pa malonda ndi maiko ena a chimangacho, ngakhale maiko ena akunja ankayesayesa kuti afufuze chomwe chinachitika. Anthu ambiri amaganiza kuti ndalamazi anagawana a Muluzi ndi wotsatira awo ndipo zinasungidwa ku nyumba zosungirako ndalama za maiko a kunja. Ngakhale kunali nkhani zambiri zotele, a Muluzi anali mtsogoleri wotchuka mu dzikolu makamaka ku madera a ku mmwela kwa dzikoli.
Moyo wawo atasiya utsogoleri[edit | edit source]
Ich versteh kein Wort. mtsogoleri wa UDF ngakhale anasemphana maganizo ndi amene iwo anamusankha kukhala mtsogoleri, a Bingu wa Muntharika. A Muntharika anasiya chipani cha UDF ndikukapanga chipani chawo cha Democractic Progressive Party (DPP).
A Muluzi anamangidwa pa 27 Julaye 2006 pa milandu yokhudza ziphuphu koma anamasulidwa tsiku lomwelo. Patangopita ma ola ochepa, munthu amene ankafufuza za mulandu wa a Muluzi, a Gustav Kaliwo anaimitsidwa pa ntchito ndi a Muntharika. Pa chifukwa chimenechi, amene amazenga mulandu wa a Muluzi, a Ishmael Wadi anaimitsa mulanduwu.
Kuyambira mwezi wa Malichi 2007 anthu ena anayamba kunena kuti a Muluzi adzaimenso pa chisankho chomwe chidzachitike mu 2009 ndipo anawapatsa nthawi yakuti anene ngati ankafuna kudzaima pa chisankhocho. Pa 11 Malichi, a Muluzi analengeza kuti adzaimadi, ndipo otsatira awo ena ngati a Brown Mpinganjira komanso a Sam Mpasu, amene koyambilira ankafuna kudzaimira UDF pa chisankhochi, analengeza kuti sadzaima chifukwa cha chidwi chomwe a Muluzi anawonetsa kudzaima.
Wer liest das überhaupt, pali kusamvetsetsa pa zomwe malamulo a dzikoli amanena zokhudza kuima pa chisankho cha atsogoleri akale chifukwa malamulowo amanena kuto mtsogoleri sangaime kachitatu kotsatizana ndipo a Muluzi akufuna kuima chifukwa sanaime pa chisankho chomwe chinachitika 2004. Pa chifukwa chimenechi, anthu ambiri akufuna kuti malamulowo asinthidwe ndipo kuti mawu onena zotsatizana achotsedwe mu malamulowo.


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
9 Pamenepo Yehova anauza Mose kuti: “Pita kwa Farao, ukamuuze kuti,+ ‘Yehova Mulungu wa Aheberi wanena kuti: “Lola anthu anga apite kuti akanditumikire.
2 Koma ukapitiriza kukana kuti asapite, n’kuwaumirirabe,+
3 dziwa kuti, dzanja la Yehova+ lipha ziweto zanu zonse.+ Mliri waukulu kwambiri ugwera mahatchi, abulu, ngamila, ng’ombe ndi nkhosa.+
4 Ndipo Yehova adzaika malire pakati pa ziweto za Isiraeli ndi ziweto za Iguputo, moti palibe chiweto cha ana a Isiraeli chimene chidzafa.”’”+
5 Komanso, Yehova anatchuliratu nthawi, kuti: “Mawa, Yehova adzachita zimenezi m’dzikoli.”+
6 Mogwirizana ndi mawu ake, Yehova anachitadi zimenezi tsiku lotsatira, ndipo ziweto zamitundu yonse za Aiguputo zinayamba kufa,+ koma palibe chiweto ngakhale chimodzi cha ana a Isiraeli chimene chinafa.
7 Pamenepo Farao anatumiza atumiki ake kukaona, ndipo anapezadi kuti palibe chiweto ngakhale chimodzi cha Aisiraeli chimene chinafa. Ngakhale zinali choncho, Farao anaumitsabe mtima wake,+ osalola ana a Isiraeli kupita.
8 Kenako Yehova anauza Mose ndi Aroni kuti: “Tengani mwaye wa mu uvuni wodzaza manja anu awiri,+ ndipo Mose auponye m’mwamba, Farao akuona.
9 Pamenepo udzachuluka ndi kugwa ngati fumbi padziko lonse la Iguputo. Ukatero udzayambitsa zithupsa zimene zizidzaphulika+ pa anthu ndi nyama zomwe, m’dziko lonse la Iguputo.”
10 Choncho iwo anatenga mwaye wa mu uvuni ndi kuima pamaso pa Farao. Pamenepo Mose anauponya m’mwamba, ndipo unayambitsa zithupsa zomaphulika,+ pa anthu ndi nyama.
11 Ndipo ansembe ochita zamatsenga sanathe kuonekera pamaso pa Mose chifukwa cha zithupsazo, popeza zinatuluka pa ansembewo ndi pa Aiguputo onse.+
12 Koma Yehova analola Farao kuumitsa mtima wake, ndipo sanamvere Mose ndi Aroni, monga momwe Yehova anauzira Mose.+
13 Kenako Yehova anauza Mose kuti: “Mawa ukalawirire m’mawa kwambiri kukaonana ndi Farao,+ ndipo ukamuuze kuti: ‘Yehova Mulungu wa Aheberi wanena kuti: “Lola anthu anga apite kuti akanditumikire.+
14 Ukakana, nditumiza miliri yanga yonse pa iwe, pa atumiki ako ndi anthu ako, kuti udziwe kuti palibe wofanana ndi ine padziko lonse lapansi.+
15 Pofika pano ndikanatambasula kale dzanja langa ndi kukupha ndi mliri, iweyo ndi anthu ako, kukufafanizani padziko lapansi.+
16 Koma ndakusiya ndi moyo+ kuti ndikusonyeze mphamvu zanga, ndi kuti dzina langa lilengezedwe padziko lonse lapansi.+
17 Kodi ukudzikwezabe pa anthu anga, pokana kuwalola kuti achoke?+
18 Taona, mawa pa nthawi ngati ino ndigwetsa mvula yamphamvu kwambiri ya matalala, matalala amene sanayambe agwapo mu Iguputo m’mbiri yake yonse mpaka lero.+
19 Tsopano tumiza atumiki ako kuti asonkhanitse ziweto zako zonse ndi zinthu zako zonse zimene zili kunja ndi kuzilowetsa m’malo otetezeka. Koma munthu aliyense amene adzapezeke kunja osati m’nyumba, ndi nyama iliyonse imene idzapezeke kunja, matalala+ adzawagwera ndipo adzafa.”’”
20 Aliyense amene anaopa mawu a Yehova pakati pa atumiki a Farao anaonetsetsa kuti ziweto zake ndi antchito ake athawira m’nyumba.+
21 Koma aliyense amene sanalabadire mawu a Yehova anasiya atumiki ake ndi ziweto zake kunja.+
22 Tsopano Yehova anauza Mose kuti: “Tambasula dzanja lako+ ndi kuloza kumwamba, kuti matalala+ agwe m’dziko lonse la Iguputo, kuti agwere anthu, nyama ndi zomera zonse m’dziko la Iguputo.”
23 Ndipo Mose anatambasula dzanja lake ndi kuloza kumwamba ndi ndodo yake. Atatero, Yehova anachititsa mabingu ndipo anagwetsa matalala+ ndi moto padziko lapansi. Choncho Yehova anapitiriza kugwetsa matalala padziko la Iguputo.
24 Motero panagwa matalala, ndipo panali kuwalima moto. Panagwa matalala amphamvu kwambiri amene sanaonekepo n’kale lonse m’dziko lonse la Iguputo.+
25 Matalalawo anawononga dziko lonse la Iguputo. Anawononga china chilichonse, munthu kapena nyama, ndi mitundu yonse ya zomera zam’munda. Anagwetsanso mitundu yonse ya mitengo.+
26 Koma kudera la Goseni kokha, kumene kunali ana a Isiraeli, sikunagwe matalala.+
27 Kenako Farao anatumiza atumiki ake kukaitana Mose ndi Aroni ndi kuwauza kuti: “Tsopano ndachimwa.+ Yehova ndi wolungama,+ koma ine ndi anthu anga ndife olakwa.
28 M’chonderereni Yehova kuti aletse mabingu ndi matalala ake.+ Pamenepo ndikulolani kupita, ndipo simukhalanso kuno.”
29 Choncho Mose anamuyankha kuti: “Ndikangotuluka mumzinda uno, ndikweza manja anga kwa Yehova.+ Mabingu ndi matalala asiya, kuti mudziwe kuti dziko lapansi ndi la Yehova.+
30 Koma ndikudziwa kuti ngakhale pamenepo inuyo ndi atumiki anu simudzasonyeza kuopa Yehova Mulungu.”+
31 Pa nthawi imeneyo mbewu za fulakesi ndi balere zinawonongeka, chifukwa balere anali atacha ndipo fulakesi anali atachita maluwa.+
32 Koma tirigu+ sanawonongeke, chifukwa amacha mochedwa.
33 Ndiyeno Mose anachoka pamaso pa Farao, n’kutuluka mumzindawo. Kenako anakweza manja ake kwa Yehova, ndipo mabingu ndi matalala zinasiya, mvulanso inasiya kugwa padziko lapansi.+
34 Farao ataona kuti mvula, matalala ndi mabingu zasiya, anachimwanso ndipo anaumitsa mtima wake,+ iyeyo ndi atumiki ake.
35 Chotero Farao anapitiriza kuumitsa mtima wake ndipo sanalole kuti ana a Isiraeli apite, monga momwedi Yehova ananenera kudzera mwa Mose.+
Patsani ena
Patsani ena
Ekisodo 9
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=9&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D9%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
MBIRI YA MOYO WANGA
Jairo Amagwiritsa Ntchito Maso Ake Kutumikira Mulungu
Kodi mungamve bwanji ziwalo zanu zonse zitafa kupatulapo maso okha? Mchimwene wanga dzina lake Jairo ali ndi vuto limeneli. Komabe, iye amasangalala kutumikira Mulungu. Ndisanafotokoze zambiri, ndifotokoze kaye mmene Jairo anakulira.
Jairo anabadwa ndi matenda ena a muubongo amene amapangitsa kuti ziwalo zake zina zisamagwire bwino ntchito. * Ubongo wake umalephera kutumiza bwinobwino mauthenga ku minyewa, zomwe zimachititsa kuti manja ndi miyendo yake izingophiriphitha. Chifukwa cha zimenezi nthawi zina amatha kudzivulaza komanso kuvulaza anthu amene amuyandikira. Ndiye poopa zimenezi, tinangoganiza kuti tizimangirira manja ndi miyendo yake ku njinga yake.
MAVUTO AMENE WAKUMANA NAWO KUYAMBIRA ALI MWANA
Jairo wakula movutika kwambiri ndipo anayamba kudwala ali wamng’ono. Mwachitsanzo, ali ndi miyezi itatu anayamba kusonyeza zizindikiro za matenda akugwa. Ankaphupha ndipo kenako ankakomoka. Nthawi zambiri akamaphupha, mayi ankamugwira mwamphamvu n’kuthamanga naye kuchipatala ndipo akakomoka ankaganiza kuti wamwalira.
Chifukwa choti nthawi zambiri ankamugwira mwamphamvu, ziwalo zake zinayamba kupindika. Ali ndi zaka 16, anathyoka fupa la m’munsi mwa chiuno ndipo anamuchita opaleshoni yaikulu. Ndikukumbukira kuti atamupanga opaleshoniyi, Jairo ankalira kwambiri usiku uliwonse chifukwa cha ululu.
Popeza Jairo analumala kwambiri, amafunika kumuchitira chilichonse. Amafunika kumudyetsa, kumuveka komanso kumugoneka. Nthawi zambiri mayi ndi bambo ndi amene amamuchitira zimenezi. Ngakhale kuti Jairo amadalira anthu ena kuti amuchitire chilichonse, nthawi zonse mayi ndi bambo amamulimbikitsa kuti azidalira kwambiri Mulungu.
PANAPEZEKA NJIRA YOLANKHULIRA NAYE
Makolo athu ndi a Mboni za Yehova ndipo akhala akumuwerengera Jairo nkhani za m’Baibulo kuyambira ali wakhanda. Amadziwa kuti munthu amakhala wosangalala ngati akuchita zimene Mulungu amafuna. Choncho anaona kuti ngakhale kuti Jairo ndi wolumala, angakhale wosangalala ngati atadziwa zimene Mulungu walonjeza kudzachita m’tsogolo. Komabe ankakayikira ngati Jairo angathe kuphunzira mfundo za m’Baibulo.
Tsiku lina bambo anamuuza kuti: “Mwana wanga, ungandilankhuleko kamodzi kokha? Ndikungofuna ndimveko mawu ako.” Bambo atanena mawu amenewa, Jairo zinamukhudza kwambiri ndipo anayamba kulira. Ankafunitsitsa kuwayankha koma mawu ake sankamveka. Bambo anamva chisoni ndi zimenezi. Komabe zimene anachitazi zinathandiza bambo kudziwa kuti wamva zimene amanena kungoti sakanatha kulankhula.
Pasanapite nthawi, mayi ndi bambo anazindikira kuti Jairo akafuna kunena zinazake, ankayendetsayendetsa maso ake. Jairo ankakhumudwa akaona kuti anthu sakumvetsa zimene akunena. Koma kenako makolo anga anayamba kudziwa zimene akutanthauza moti akamuchitira zimene akufunazo, Jairo ankamwetulira posonyeza kusangalala komanso kuyamikira.
Dokotala wina anatiuza njira ina imene ingathandize kuti tizitha kulankhulana ndi Jairo. Anati tikamufunsa funso lofuna kuti ayankhe kuti inde kapena ayi, tizikweza manja onse. Dzanja lamanja liziimira yankho loti inde ndipo lamanzere liziimira ayi. Ndiyeno iyeyo aziyang’ana dzanja lamanja ngati akuyankha kuti inde ndipo aziyang’ana lamanzere ngati akuyankha kuti ayi.
TSIKU LOSAIWALIKA PA MOYO WA JAIRO
Mboni za Yehova zimachita misonkhano ikuluikulu katatu pachaka ndipo pa misonkhanoyi pamakambidwa nkhani zofotokoza mfundo za m’Baibulo. Jairo ankasangalala kwambiri ndi nkhani yomwe amakambira anthu amene akubatizidwa pamsonkhano. Ali ndi zaka 16, bambo anamufunsa kuti: “Jairo, kodi umafuna utabatizidwa?” Nthawi yomweyo anayang’ana dzanja lawo lamanja posonyeza kuti amafuna kubatizidwa. Kenako anamufunsanso kuti: “Kodi unadzipereka kwa Mulungu popemphera kwa iye n’kumuuza kuti ukufuna kumutumikira moyo wako wonse?” Apanso anayang’ana dzanja lawo lamanja. Izi zinasonyeza kuti anali atadzipereka kale kwa Yehova.
Ataphunzira naye kangapo mfundo za m’Baibulo, zinaoneka kuti Jairo ankamvetsa zimene zimafunika kuti munthu abatizidwe n’kukhala Mkhristu. Choncho mu 2004, anabatizidwa n’kukhala wa Mboni za Yehova atayankha kuti inde funso lofunika kwambiri lakuti: “Kodi munadzipereka kwa Mulungu kuti muchite chifuniro chake?” Jairo anayankha funso limeneli poyang’ana m’mwamba posonyeza kuvomereza. Pa nthawiyi n’kuti ali ndi zaka 17.
AMAGWIRITSA NTCHITO MASO AKE KUTUMUKIRA MULUNGU
Mu 2011, panapezekanso njira ina yolankhulana ndi Jairo. Iye anayamba kugwiritsa ntchito kompyuta yomwe imagwira ntchito potengera mmene maso ake akuyendera. Jairo akamayendetsa maso ake, kompyutayi imazindikira ndipo akayang’ana pa pulogalamu inayake kwakanthawi, pulogalamuyo imatseguka. Amathanso kutsegula pulogalamu pophethira. Choncho maso ake amagwira ntchito ngati mmene mausi ya kompyuta imagwirira ntchito. Mu kompyutayo anamuikiranso pulogalamu yokhala ndi zithunzi zoimira mawu. Ndiye amati akayang’ana pachithunzi n’kuphethira, kompyutayo imasintha chithunzicho n’kukhala mawu omvetsera.
Jairo atayamba kumvetsa mfundo zambiri za m’Baibulo, ankafunitsitsa kuuza ena zimene ankadziwa. Komanso mlungu uliwonse tikamaphunzira mfundo za m’Baibulo, Jairo akapeza mfundo imene akufuna kukayankha ku misonkhano yathu, amandiyang’ana n’kuyang’anso kompyuta yake. Imeneyi imakhala njira yondiuzira kuti ndisaiwale kumulembera mfundo zoti akayankhe.
Kumisonkhanoko akafuna kuyankha, amayang’ana pakompyuta yake pomwe pali zomwe anakonzekera kunena kenako n’kuphethira ndipo mawu amamveka. Akachita zimenezi amamwetulira posonyeza kuti akusangalala. Alex, yemwe ndi mnzake wa Jairo anati: “Zimandilimbikitsa kwambiri ndikamva Jairo akuyankha pamisonkhano.”
Jairo amagwiritsanso ntchito maso ake pouza anthu ena zimene amakhulupirira. Mwachitsanzo, amatsegula chithunzi chosonyeza munda wokongola momwe anthu a mitundu yonse akukhala mwamtendere ndi nyama. Akaphethira kapena kuyang’anitsitsa chithunzicho, pamamveka mawu akuti: “Baibulo limanena kuti dziko lapansili lidzakhala paradaiso ndipo sikudzakhalanso matenda kapena imfa, Chivumbulutso 21:4.” Munthuyo akasonyeza kuti akufuna kudziwa zambiri, Jairo amaphethiranso ndipo pamamveka mawu akuti: “Kodi mungakonde kuti ndiziphunzira nanu Baibulo?” N’zosangalatsa kuti agogo aamuna anavomera kuti aziphunzira Baibulo ndi Jairo ndipo anayambadi kuwaphunzitsa mothandizidwa ndi wa Mboni wina. Agogowa anabatizidwa pamsonkhano womwe unachitika ku Madrid, mu August 2014.
Aphunzitsi akusukulu kwa Jairo amamudziwa kuti amakonda Mulungu kwambiri. Mphunzitsi wake wina, dzina lake Rosario, ananena kuti: “Nditafuna kuyamba zopemphera, ndingakhale wa Mboni za Yehova. N’zoona kuti Jairo ali ndi mavuto ambiri komabe amayesetsa kugwiritsa ntchito moyo wake kuchita zinthu zofunika. Ndikuona kuti zonsezi zimatheka chifukwa choti amakhulupirira kwambiri Mulungu.”
Jairo amasangalala kwambiri ndikamuwerengera lemba la Yesaya 35:6. Lembali limati: “Munthu wolumala adzakwera phiri ngati mmene imachitira mbawala yamphongo. Lilime la munthu wosalankhula lidzafuula mokondwa.” Ngakhale kuti nthawi zina amakhumudwa ndi zinthu zina, nthawi zambiri amakhala wosangalala. Zimenezi zimatheka chifukwa amakonda kwambiri Mulungu komanso amakonda kuchita zinthu ndi a Mboni anzake. Zimene zimachitika pa moyo wa Jairo ndi umboni woti kutumikira Yehova kumathandiza munthu amene ali pamavuto kuti azikhalabe wosangalala.
^ ndime 5 Matendawa alipo a mitundu ingapo ndipo amakhudza mbali ya ubongo imene imathandiza kuti manja ndi miyendo zizigwira ntchito. Matendawa amapangitsanso kuti munthu azidwala matenda akugwa, azivutika kudya komanso azilephera kulankhula. Mtundu wa matenda amene Jairo amadwala ndi woopsa kwambiri ndipo umachititsa kuti manja ndi miyendo ziume komanso kuti khosi lake likhale lawedewede.
Onaninso
Zimene Baibulo Limanena pa Nkhani ya Mavuto
Kodi Mulungu amamva bwanji tikamavutika?


text:
Nsomba Zomwe Zimapanga Mchenga
KODI mchenga umachokera kuti? Mchenga umapangidwa m’njira zosiyanasiyana. Koma pali njira ina yochititsa chidwi kwambiri imene tikambirane m’nkhaniyi.
Pali nsomba zinazake zomwe zimapanga mchenga. Nsombazi zimakhala m’nyanja zikuluzikulu ndipo zimadya zomera zina za pansi pa nyanja zomwe zikafa zimauma ngati miyala. Nsombazi zikadya zinthu zimenezi, zimagaya zakudyazo ndipo zosafunika m’thupi zimatuluka ngati mchenga. Nsombazi zimakwanitsa kudya zomerazi chifukwa zili ndi nsagwada komanso mano olimba kwambiri. Mitundu ina ya nsombazi imatha kukhala ndi moyo zaka 20, mano ake adakali olimba.
M’malo ena, mchenga umene nsombazi zimapanga umakhala wambiri kuposa umene umapangidwa m’njira zina. Akatswiri ena amati nsomba imodzi imatha kupanga makilogalamu pafupifupi 100 a mchenga pa chaka.
Nsombazi zimagwiranso ntchito yofunika kwambiri. Zikamadya zomera zakufa zomwe zimakhala ndi ndere, zimathandiza kuti malowo akhale oyera. Koma pamalo pamene palibe nsombazi komanso zinthu zina zomwe zimadya zomera, zomera za pamalowo sizikula bwino chifukwa pamakhala ndere ndi ziyangoyango. Buku lina linanena kuti: “Anthu ena amanena kuti zikanakhala kuti palibe nsombazi, bwenzi zomera za m’nyanjazi zitatha.”—Reef Life.
Usiku nsombazi zimagona mokwanira ndipo izi ndi zimene zimathandiza kuti nsombazi zizitha kupanga mchenga komanso kuyeretsa pamalo omwe pamakhala zomera za m’madzi. Komabe usiku ndi nthawi yoopsa chifukwa kumakhala nsomba zina zikuluzikulu zomwe zimafuna kugwira nsombazi. Choncho pofuna kudziteteza, nsombazi zimagona pansi pa miyala. Komabe nthawi zina zimagwidwa ndi nsomba zikuluzikuluzo.
Kuti zisagwidwe, nsombazi zimadzikuta ndi zinthu zinazake zonunkha. Zinthuzi ndi zangati mamina ndipo zimakhala zoonekera mkati. Asayansi amati zinthu zimenezi zimatetezanso nsombazi kuti zisagwidwe ndi nsomba zikuluzikulu.
Nsombazi zimaoneka patali komanso ndi zokongola kwambiri pa zinthu zonse zomwe zimakhala m’zomera za m’nyanja. Nsombazi zikakhala zazing’ono, zimakhala ndi mitundu yosiyanasiyana komanso yokongola kwambiri, koma zikamakula zimasintha. Komanso nsomba za mtunduwu zomwe zimakhala m’madera omwe anthu sazigwira kwambiri, zimazolowerana ndi anthu ndipo sizithawa. Choncho n’zosavuta kufufuza ndi kuphunzira zambiri zokhudza nsombazi.
Akatswiri ambiri ofufuza zinthu za m’nyanja amasangalala kwabasi akamaona komanso kumvetsera nsombazi zikudya zomera za m’nyanja. Zimene nsombazi zimachita, zimathandiza kuti malo amene zimakhala akhale osangalatsa kwa zinthu zina za m’madzi komanso kwa anthufe.


text:
ZIMENE ZACHITIKA M’CHAKA CHAPITACHI
Baibulo la Dziko Latsopano Ndi Lolimba Kwambiri
A MBONI ZA YEHOVA amaona kuti Baibulo ndi buku lofunika kwambiri kuposa buku lina lililonse. Nthawi zonse, timaliphunzira komanso kuligwiritsa ntchito pophunzitsa ena za uthenga wabwino. (Mat. 24:14) Choncho, pokonza Baibulo la Dziko Latsopano la Malemba Opatulika limene linatuluka mu 2013, abale anayesetsa kuti Baibuloli likhale lokongola komanso lolimba kwambiri.
Choncho abale ogwira ntchito yosindikiza mabuku ku Wallkill, anapita kukakambirana za mapulani osindikiza Baibuloli ndi mkulu wa kampani ina yopanga mabuku. Abalewo atamuuza mapulaniwo mkuluyo anati: “N’zosatheka kupanga Baibulo limene mukufunalo.” Iye ananenanso kuti: “N’zomvetsa chisoni kuti Mabaibulo ambiri amakhala okongola koma osalimba. Amangokonzedwa m’njira yakuti azioneka bwino akasiyidwa patebulo kapena pashelefu basi.”
Mabaibulo ena a Dziko Latsopano amene anasindikizidwa m’mbuyomu anali osalimba. Choncho abale amene amagwira ntchito yosindikiza mabuku ku Wallkill anayamba kufufuza njira yoti asindikize Mabaibulo olimba zedi, amene sangawonongeke ngakhale atamagwiritsidwa ntchito mwakathithi m’nyengo iliyonse. Atafufuza, anasindikiza Mabaibulo angapo omwe anawatumiza m’madera osiyanasiyana, n’cholinga choti abale akawagwiritse ntchito mongoyeserera.
Patatha miyezi 6, anaitanitsa Mabaibulo aja, kuti awaonenso. Mabaibulowo anali okwana 1,690. Ndipotu panachitika zinthu zina zimene zinayesadi kulimba kwa Mabaibulowa. Mwachitsanzo, Baibulo lina linapondedwa ndi galimoto, lina linaiwalidwa panja n’kunyowa ndi mvula usiku wonse, ndipo lina linamira m’madzi osefukira.
Pa nthawi imene ntchito yoyesa Mabaibulo inali m’kati mu 2011, tinagula makina apamwamba kwambiri osindikizira mabuku komanso okonzera zikuto, omwe tinawaika ku Ebina m’dziko la Japan ndiponso ku Wallkill. Cholinga chake sichinali kungosindikiza Mabaibulo ambiri chabe nthawi imodzi, koma kuti Mabaibulo omwe angasindikizidwe m’malo awiri onsewa azioneka mofanana.
Zikuto Zopindika
Chakumayambiriro kwa 2012, ntchito yosindikiza Mabaibulo a Dziko Latsopano amene anatulutsidwa mu 1984 inayambika ku Ebina, m’dziko la Japan komanso ku Wallkill. Mabaibulowa anapangidwa pogwiritsa ntchito zikuto zatsopano. Koma poikira zikuto, makina atsopanowa anagwiritsa ntchito guluu ndi kansalu kenakake, zinthu zomwe sanazigwiritse ntchito pa Mabaibulo omwe anayesedwa aja. Choncho kansalu kameneka ndi guluu zinachititsa kuti zikuto za Mabaibulowo zizipindika. Zonse zimene anthu ogwira ntchito yokonza Mabaibulowo anachita pofuna kuthana ndi vutoli zinakanika, moti ntchitoyi inaima.
Kampani ina inavomereza kuti nthawi zambiri zikuto zofewa zimapindika ndipo n’zovuta kuthana ndi vutoli. Koma abale sanasinthe kuti ayambe kusindikiza Mabaibulo a zikuto zolimba. Iwo anayesetsabe kufufuza njira yoti asindikizire Mabaibulo a zikuto zofewa, omwe sangawonongeke msanga. Patapita miyezi pafupifupi 4 akuyesera njira zosiyanasiyana, anapeza kansalu kena komanso guluu wamtundu wina. Iwo anatulukira zoti ngati atagwiritsa ntchito zinthu zimenezi, zikutozo zingakhale zokongola, zofewa ndiponso sizingapindike. Choncho ntchito yosindikiza Mabaibulo ija inayambikanso.
Panakonzedwa zoti Baibulo la Dziko Latsopano, lomwe linakonzedwanso lidzatulutsidwe pa October 5, 2013, pamsonkhano wapachaka wa Watch Tower Bible and Tract Society of Pennsylvania. Pa August 9, 2013, mafailo a Baibulo anatumizidwa ku Wallkill ndi ku Ebina kudzera pa Intaneti kuti ntchito yosindikiza iyambike. Ndipo tsiku lotsatira, ntchitoyo inayamba. Abale anamaliza kusindikiza komanso kuikira chikuto Baibulo loyamba pa August 15. Kenako kwa masiku 7 otsatira, anthuwo anagwira ntchito mwakhama, masana ndi usiku. Ankafuna kuti asindikize, aike zikuto, ndiponso atumize Mabaibulo oposa 1,600,000, kuti munthu aliyense amene angakafike pamsonkhano wapachakawo alandire.
Mabaibulo atsopanowa ndi okongola komanso olimba zedi. Koma chomwe chikuchititsa kuti Mabaibulowa akhale apadera kwambiri ndi uthenga wake wosavuta kumva, womwe ungathandize anthu kudzapeza moyo wosatha. Patangotha tsiku limodzi chilandirireni Baibuloli, mlongo wina ku United States analemba kuti: “Panopa ndikumvetsa mawu a Mulungu mosavuta chifukwa ndikugwiritsa ntchito Baibulo latsopanoli.”
Onaninso
Kodi a Mboni za Yehova Ali ndi Baibulo Lawolawo?
Kugwiritsira ntchito Mabaibulo osiyanasiyana kungakuthandizeni pophunzira Baibulo. Pali zifukwa zitatu zimene zimapangitsa kuti Baibulo la Dziko Latsopano la Malemba Opatulika likhale labwino kuphunzira.
Kodi Baibulo la Dziko Latsopano Linamasuliridwa Molondola?
N’chifukwa chiyani Baibulo la Dziko Latsopano limasiyana ndi Mabaibulo ena?


text:
Yehova Amatipatsa Zinthu Zofunika Ndipo Amatiteteza
“Popeza wasonyeza kuti amandikonda, inenso ndidzamupulumutsa. Ndidzamuteteza chifukwa wadziwa dzina langa.”—SAL. 91:14.
1, 2. Kodi anthufe timasiyana bwanji pa nkhani ya makolo komanso mmene tinaphunzirira choonadi?
YEHOVA ndi amene anayambitsa banja. (Aef. 3:14, 15) Komabe, ngakhale anthu a m’banja limodzi amakhala osiyana. Mwina munakhala ndi makolo anu kuyambira muli mwana. Ena makolo awo anamwalira, mwina chifukwa cha matenda kapena ngozi. Ndipo pali ena amene makolo awo sakuwadziwa.
2 Ifeyo monga atumiki a Yehova, tinaphunzira choonadi m’njira zosiyanasiyana. N’kutheka kuti munakulira m’choonadi ndipo makolo anu anakuphunzitsani mfundo za m’Malemba. (Deut. 6:6, 7) Kapena muli m’gulu la anthu masauzande ambirimbiri amene anaphunzira choonadi kuchokera kwa atumiki ena a Yehova amene ankalalikira.—Aroma 10:13-15; 1 Tim. 2:3, 4.
3. Kodi tonse ndife ofanana m’njira ziti?
3 Ngakhale kuti ndife osiyana chonchi, timafanana m’njira zina. Tonsefe timakumana ndi mavuto chifukwa cha uchimo wa Adamu ndipo timafa. (Aroma 5:12) Komabe, popeza kuti tikulambira Mulungu woona, tinganene kuti Yehova ndi “Atate wathu.” Ponena za anthu akale amene Mulungu anawasankha, lemba la Yesaya 64:8 limati: “Inu Yehova, inu ndinu Atate wathu.” Komanso pamene Yesu ankaphunzitsa ophunzira ake kupemphera, anayamba ndi mawu akuti: “Atate wathu wakumwamba, dzina lanu liyeretsedwe.”—Mat. 6:9.
4, 5. Kodi tikamakambirana za Atate wathu Yehova, tiziganiziranso za chiyani?
4 Atate wathu wakumwamba amatisamalira komanso kutiteteza chifukwa timamukhulupirira ndipo timaitanira pa dzina lake. Pa Salimo 91:14, Yehova ananena kuti: “Popeza [munthu wolambira Mulungu woona] wasonyeza kuti amandikonda, inenso ndidzamupulumutsa. Ndidzamuteteza chifukwa wadziwa dzina langa.” Izi zikusonyeza kuti Yehova Mulungu amapulumutsa anthu ake m’manja mwa adani awo ndipo amawateteza kuti asafafanizidwe.
5 Kuti tizikonda kwambiri Atate wathu wakumwamba, tiyeni tikambirane mfundo zitatu izi: (1) Iye amatipatsa zinthu zofunika. (2) Amatiteteza. (3) Ndi Mnzathu weniweni. Tikamakambirana mfundo zimenezi, tiziganizira mozama za ubwenzi wathu ndi Mulungu ndi kuona zimene tingachite pomulemekeza monga Atate wathu. Komanso tiziganizira madalitso amene Yehova adzapereke kwa anthu amene akumuyandikira.—Yak. 4:8.
YEHOVA AMATIPATSA ZINTHU ZOFUNIKA
6. Kodi Yehova wasonyeza bwanji kuti amatipatsa “mphatso iliyonse yabwino”?
6 Yakobo analemba kuti: “Mphatso iliyonse yabwino ndi yangwiro imachokera kumwamba, pakuti imatsika kuchokera kwa Atate wa zounikira zonse zakuthambo.” (Yak. 1:17) Moyo umene tili nawowu ndi mphatso yamtengo wapatali yochokera kwa Yehova. (Sal. 36:9) Tikamachita chifuniro cha Mulungu pa moyo wathu, timadalitsidwa kwambiri komanso timayembekezera kudzakhala ndi moyo wosatha m’dziko latsopano. (Miy. 10:22; 2 Pet. 3:13) Koma popeza tonse tinatengera uchimo wa Adamu, kodi zimenezi zingatheke bwanji?
7. Kodi Yehova anakonza bwanji njira yoti tigwirizanenso naye?
7 Yehova amatipatsadi zinthu zambirimbiri zofunika. Mwachitsanzo, iye amatisonyeza kukoma mtima kwakukulu. Pajatu tonsefe tinatengera uchimo kwa Adamu, yemwe ndi kholo lathu. (Aroma 3:23) Koma chifukwa cha chikondi chake, Yehova anakonza njira yoti tigwirizanenso naye. Mtumwi Yohane analemba kuti: “Mulungu anatisonyeza ife chikondi chake pakuti anatumiza m’dziko Mwana wake wobadwa yekha kuti tipeze moyo kudzera mwa iye. Chikondi chimenechi chikutanthauza kuti ife sitinakonde Mulungu, koma iye ndi amene anatikonda ndi kutumiza Mwana wake monga nsembe yophimba machimo athu.”—1 Yoh. 4:9, 10.
8, 9. Kodi Yehova anasonyeza bwanji kuti amapereka zinthu zofunika m’nthawi ya Abulahamu ndi Isaki? (Onani chithunzi patsamba 16.)
8 Cha m’ma 1893 B.C.E., panachitika zinthu zina zomwe zinasonyeza chikondi chachikulu cha Yehova pokonza njira yothandizira anthu omvera kuti apeze moyo wosatha. Lemba la Aheberi 11:17-19 limati: “Mwa chikhulupiriro, pamene Abulahamu anayesedwa, zinali ngati wapereka kale Isaki nsembe. Choncho munthu ameneyu, amene analandira malonjezo mokondwera, anali wokonzeka kupereka nsembe mwana wake wobadwa yekha. Anali wokonzeka kuchita zimenezo ngakhale kuti anali atauzidwa kuti: ‘Amene adzatchedwa “mbewu yako” adzachokera mwa Isaki.’ Koma anadziwa kuti Mulungu ali ndi mphamvu zomuukitsa kwa akufa. Ndipo iye anamulandiradi kuchokera kwa akufa m’njira ya fanizo.” Mofanana ndi Abulahamu, Yehova anapereka Mwana wake Yesu Khristu chifukwa cha anthu.—Werengani Yohane 3:16, 36.
9 Isaki ayenera kuti anasangalala kwambiri Mulungu atamulanditsa kuti asaperekedwe nsembe. Mosakayikira, iye anayamikira kwambiri pamene Mulungu anapereka nkhosa yamphongo, yomwe inakodwa m’ziyangoyango, kuti iphedwe m’malo mwa iyeyo. (Gen. 22:10-13) M’pake kuti malowa anawatcha kuti “Yehova-yire,” kutanthauza kuti “Yehova Adzapereka Zinthu Zofunikira.”—Gen. 22:14; mawu a m’munsi.
WATIPATSA MWAYI WOTI TIGWIRIZANENSO NAYE
10, 11. Kodi ndani akhala akutsogolera pa “utumiki wokhazikitsanso mtendere” ndipo achita bwanji zimenezi?
10 Pamene tikuganizira zimene Yehova watipatsa, timayamikiranso kwambiri zimene Yesu Khristu wachita. Pa nkhani imeneyi, Paulo analemba kuti: “Tatsimikiza kuti munthu mmodzi anafera anthu onse, chifukwatu onsewo anali atafa kale. Iye anaferanso onse kuti amene ali moyo asakhale moyo wongodzisangalatsa okha, koma akhale moyo wosangalatsa amene anawafera n’kuukitsidwa.”—2 Akor. 5:14, 15.
11 Akhristu oyambirira ankakonda kwambiri Mulungu ndipo ankaona kuti kumutumikira ndi mwayi waukulu. Choncho analandira ndi mtima wonse “utumiki wokhazikitsanso mtendere.” Ntchito yawo yolalikira ndi kuphunzitsa inathandiza anthu amtima wabwino kuti akhale pa mtendere ndi Mulungu. Inathandizanso kuti anthuwo akhale pa ubwenzi wabwino ndi Mulungu ndipo kenako n’kukhala ana ake auzimu. Masiku ano, odzozedwa amagwiranso ntchito yomweyi ndipo ali ngati akazembe a Mulungu ndi Khristu. Iwo amathandiza kuti anthu amene ali ndi maganizo abwino akokedwe ndi Mulungu komanso akhale naye pa ubwenzi wabwino.—Werengani 2 Akorinto 5:18-20; Yoh. 6:44; Mac. 13:48.
12, 13. Kodi tingasonyeze bwanji kuti timayamikira Yehova chifukwa chotipatsa zinthu zambiri zofunika?
12 Akhristu onse amene akuyembekezera kudzakhala padzikoli amathandiza odzozedwa pa ntchito yolalikira Ufumu chifukwa choyamikiranso zimene Yehova wawapatsa. Tonsefe tikamagwira ntchito imeneyi, timagwiritsa ntchito Baibulo, lomwenso ndi mphatso yapadera yochokera kwa Mulungu. (2 Tim. 3:16, 17) Tikamaligwiritsa ntchito mwaluso mu utumiki, timathandiza anthu ena kuti nawonso apeze moyo wosatha. Kuti tigwire bwino ntchitoyi, timadalira kwambiri mzimu woyera. Mzimuwu ndi mphatso inanso imene Yehova watipatsa. (Zek. 4:6; Luka 11:13) Tikawerenga Buku Lapachaka la Mboni za Yehova, timaona kuti anthu ambiri akuthandizidwa chifukwa cha ntchitoyi. Ndi mwayi waukulu kugwira ntchito imeneyi yomwe imalemekeza kwambiri Atate wathu wowolowa manjayu.
13 Ndiye poti Mulungu watipatsa zonsezi, ndi bwino kudzifunsa kuti: ‘Kodi ineyo ndimachita zonse zimene ndingathe mu utumiki posonyeza kuti ndimayamikira kwambiri zimene Yehova wandipatsa? Kodi ndingatani kuti ndizilalikira uthenga wabwino mogwira mtima?’ Tikamaika zinthu za Ufumu patsogolo nthawi zonse, timasonyeza kuti timayamikira kwambiri mphatso zamtengo wapatali zimene Mulungu watipatsa. Ndiyeno tikatero, Yehova amaonetsetsa kuti tikupeza zinthu zofunika pa moyo wathu. (Mat. 6:25-33) Popeza Mulungu amatikonda, tiyeni tiziyesetsa kukondweretsa mtima wake.—Miy. 27:11.
14. Kodi Yehova amateteza bwanji anthu ake?
14 Davide anaimba kuti: “Ine ndasautsika ndipo ndasauka.Yehova amandiwerengera. Inu ndinu thandizo langa ndi Wopereka chipulumutso kwa ine.” (Sal. 40:17) Yehova wateteza gulu la anthu ake mobwerezabwereza makamaka pamene akuzunzidwa moopsa ndi adani awo. Timayamikira kwambiri kuti Mulungu amatithandiza pa nthawi ngati zimenezi komanso kuti amatipatsa zinthu zambiri zauzimu nthawi zonse.
YEHOVA AMATITETEZA
15. Perekani chitsanzo chosonyeza mmene bambo wachikondi angatetezere mwana wake.
15 Bambo wachikondi amapereka zinthu zofunika kwa ana ake komanso amayesetsa kuwateteza. Amayesetsa kwambiri kuwapulumutsa ngati ali pa ngozi. M’bale wina amakumbukira zimene zinamuchitikira ali mwana. Iye ndi bambo ake akuchokera mu utumiki ankayenera kuwoloka mtsinje. Koma m’mawa wa tsikulo kunagwa mvula yambiri ndipo mtsinjewo unasefukira. Powoloka, anafunika kuponda miyala ikuluikulu. Mwanayu ndi amene anali patsogolo ndipo poponda mwala wina anaterereka n’kugwera m’madzi n’kumira. Kenako mwamwayi bambo ake anamugwira n’kumuvuula. Atate wathu wakumwamba amatipulumutsanso ku zinthu zoipa za m’dzikoli ndiponso kwa Satana, yemwe akulilamulira. Yehova amatiteteza bwino kuposa wina aliyense.—Mat. 6:13; 1 Yoh. 5:19.
16, 17. Kodi Yehova anathandiza ndiponso kuteteza bwanji Aisiraeli pamene ankamenyana ndi Aamaleki?
16 Zimene Yehova anachita mu 1513 B.C.E. populumutsa Aisiraeli ku ukapolo ku Iguputo ndiponso kuwateteza powoloka Nyanja Yofiira zimasonyeza bwino mmene iye amatetezera anthu ake. Aisiraeli atadutsa m’chipululu kulowera kuphiri la Sinai, anafika ku Refidimu.
17 Malinga ndi ulosi wa pa Genesis 3:15, Satana ayenera kuti ankafunitsitsa kuukira Aisiraeli omwe ankaoneka ngati osatetezeka. Mwachitsanzo, anachita zimenezi pogwiritsa ntchito Aamaleki, omwe anali adani a anthu a Mulungu. (Num. 24:20) Yehova anateteza anthu ake pogwiritsa ntchito anthu anayi okhulupirika omwe ndi Yoswa, Mose, Aroni ndi Hura. Pomenyana ndi Aamalekiwo, Aisiraeli ankapambana Mose akakweza manja ake. Mikono yake ikayamba kutopa, Aroni ndi Hura ankaichirikiza. Choncho “Yoswa anagonjetsa Aamaleki ndi anthu amene anali kumbali yawo” chifukwa chothandizidwa ndiponso kutetezedwa ndi Yehova. (Eks. 17:8-13) Mose anamanga guwa lansembe pamalowa n’kulitcha kuti Yehova-nisi. Dzinali limatanthauza kuti “Yehova Ndiye Mlongoti Womwe Ndi Chizindikiro Changa.”—Werengani Ekisodo 17:14, 15; mawu a m’munsi.
AMATITETEZA KU MISAMPHA YA SATANA
18, 19. Kodi Mulungu amateteza bwanji atumiki ake masiku ano?
18 Yehova amateteza anthu amene amamukonda ndi kumumvera. Adani akamatiukira, timadalira Mulungu kuti atiteteze ngati mmene Aisiraeli anachitira ku Refidimu. Yehova wakhala akuteteza gulu la anthu ake ndipo amatithandiza kuti tisagwere m’misampha ya Mdyerekezi. Iye wateteza kambirimbiri abale athu amene sanafune kulowerera ndale. Mwachitsanzo, anachita zimenezi pa nthawi ya ulamuliro wa chipani cha Nazi ku Germany komanso m’mayiko ena m’ma 1930 ndi kumayambiriro kwa zaka za m’ma 1940. Tingachite bwino kuwerenga ndiponso kuganizira mbiri za moyo wa abale ndi alongo athu komanso nkhani za mu Buku Lapachaka zofotokoza mmene Mulungu watetezera anthu ake pamene ankazunzidwa. Zimenezi zidzatithandiza kuti tizidalira kwambiri Yehova monga malo athu othawirako.—Sal. 91:2.
19 Mwachikondi, Yehova amatipatsa malangizo amene amatiteteza ndipo amachita zimenezi kudzera m’gulu lake komanso mabuku amene gululi limafalitsa. Taganizirani malangizo ena othandiza amene talandira posachedwapa. Anthu ambiri m’dzikoli ali ndi makhalidwe oipa komanso amaonera zolaula, koma Yehova watipatsa malangizo othandiza kwambiri. Mwachitsanzo, watipatsa malangizo othandiza kuti tisamacheze ndi anthu olakwika pa Intaneti. *—1 Akor. 15:33.
20. Kodi timatetezedwa bwanji mumpingo wachikhristu?
20 Kodi tingasonyeze bwanji kuti ‘tikuphunzitsidwadi ndi Yehova’? Tingachite zimenezi pomvera malamulo ake. (Yes. 54:13) Mpingo wathu ndi malo otetezeka chifukwa muli akulu okhulupirika omwe amagwiritsa ntchito Malemba potipatsa malangizo othandiza. (Agal. 6:1) Yehova akutisamalira kwambiri kudzera mwa “mphatso za amuna” zimenezi. (Aef. 4:7, 8) Kodi tizitani akamatipatsa malangizo? Tiziwagonjera ndiponso kuwamvera ndi mtima wonse. Tikatero, Mulungu adzatidalitsa.—Aheb. 13:17.
21. (a) Kodi tiyenera kuyesetsa kuchita chiyani? (b) Kodi m’nkhani yotsatira tidzakambirana chiyani?
21 Tiyeni tiziyesetsa kutsatira malangizo a Atate wathu wakumwamba n’kulola kuti mzimu wake woyera uzititsogolera. Tiyeneranso kuganizira mozama chitsanzo cha Mwana wake, Yesu Khristu, ndi kuyesetsa kumutsanzira. Yesu analandira mphoto yaikulu chifukwa anamvera Mulungu mpaka imfa. (Afil. 2:5-11) Ifenso tidzadalitsidwa tikamadalira Yehova ndi mtima wathu wonse. (Miy. 3:5, 6) Choncho nthawi zonse tizidalira Yehova kuti azitipatsa zinthu zofunika komanso azititeteza. N’zosangalatsa ndiponso ndi mwayi waukulu kwambiri kumutumikira. Komanso tikamaganizira mfundo yakuti Mulungu ndi mnzathu weniweni, tidzayamba kumukonda kwambiri. M’nkhani yotsatira tidzakambirana chifukwa chake tikunena kuti Yehova ndi mnzathu weniweni.
^ ndime 19 Malangizo oterewa tingawapeze m’nkhani yakuti, “Tiyenera Kugwiritsa Ntchito Intaneti Mwanzeru” mu Nsanja ya Olonda ya August 15, 2011, tsamba 3 mpaka 5. Malangizo ena ali m’nkhani yakuti, “Samalani ndi Misampha ya Mdyerekezi” komanso yakuti, “Musasunthike Popewa Misampha ya Satana” mu Nsanja ya Olonda ya August 15, 2012, tsamba 20 mpaka 29.


text:
MFUNDO ZOTHANDIZA MABANJA | KULERA ANA
Phunzitsani Ana Anu Kuti Akhale Odziletsa
VUTO LIMENE LIMAKHALAPO
Tiyerekeze kuti mwana wanu wazaka 6 sadziletsa ngakhale pang’ono. Akaona chimene chimamusangalatsa amafuna kuti mumupatse pompopompo. Akakwiya, amakalipa koopsa. Mwina mungadzifunse kuti: ‘Kodi ana onse amatere, kapena wangayu ali ndi vuto? Kodi adzasintha yekha m’tsogolo kapena ndiyambepo kumuphunzitsa kuti akhale wodziletsa?’
ZIMENE MUYENERA KUDZIWA
Anthu ambiri masiku ano ndi osadziletsa. Katswiri wina analemba kuti: “Masiku ano, ana ndi akulu omwe sadziletsa akafuna kuchita chilichonse. Anthu ambiri, ngakhale amene amafuna kuthandiza anzawo, amalimbikitsa mtima wosadziletsa.” *
Muyambe kuwaphunzitsa ali aang’ono. Anthu ena ochita kafukufuku anatenga kagulu ka ana azaka 4 n’kupereka switi imodzi kwa aliyense. Ndiyeno anawauza kuti akadya nthawi yomweyo, adzangodya imodzi yokhayo koma akadikira pang’ono adzawapatsa switi ina. Akatswiriwo anapeza kuti anawo atamaliza sukulu, amene anali odziletsa kuyambira pa nthawi imene anali ndi zaka 4 anali anthu olongosoka ndipo ankakhoza bwino koma amene sankadziletsa zinthu sizinawayendere bwino.
Ngati simuwaphunzitsa pamakhala mavuto aakulu. Ochita kafukufukuwo anapeza kuti zimene zimachitika pa moyo wa mwana zimakhudza kaganizidwe kake. Katswiri wina analemba kuti: “Ngati tilekerera ana, osawaphunzitsa kudikira ndiponso kupirira, n’kumangowapatsa chilichonse pa nthawi imene afuna, anawo amakhala opanda khalidwe.” *
ZIMENE MUNGACHITE
Inuyo mukhale chitsanzo chabwino. Kodi inuyo mumatani pa nkhani yodziletsa? Tiyerekeze kuti muli pamzere wodikira zinazake, kodi mwana wanu amakuonani mukukwiya kapena kulowerera anzanu? Nanga mukamacheza ndi anzanu, kodi amakuonani mukuwadula mawu? Dr Kindlon analembanso kuti: “Ifeyo tikakhala odziletsa ana athu amatengera chitsanzo chathu.”—Mfundo ya m’Baibulo: Aroma 12:9.
Azidziwa kuti zimene amachita zimakhala ndi zotsatirapo. Malinga ndi misinkhu yawo, muziwathandiza kudziwa ubwino wodziletsa ndiponso mavuto amene amabwera chifukwa chosadziletsa. Mwachitsanzo, mwana wanu akakwiya chifukwa cha zimene mnzake wachita, muzimuuza kuti aziyamba wadzifunsa kuti: ‘Kodi ndikabwezera zinthu ziyenda kapena ayi?’ Mwina angachite bwino kuwerenga kaye 1 mpaka 10 asanachite chilichonse podikira kuti mtima wake ukhale m’malo. Apo ayi, mwina ndi bwino kungochokapo.—Mfundo ya m’Baibulo: Agalatiya 6:7.
Muziwalimbikitsa. Ana anu akamadziletsa muziwayamikira. Muziwauza kuti kudziletsa n’kovuta ndipo munthu akakwanitsa ndiye kuti ndi wanzeru. Paja Baibulo limati: “Munthu wosaugwira mtima ali ngati mzinda umene mpanda wake wagumulidwa, n’kuusiya wopanda mpanda.” (Miyambo 25:28) Koma limanenanso kuti: “Munthu wosakwiya msanga ndi wabwino kuposa munthu wamphamvu.”—Miyambo 16:32.
Muziyeserera. Muzichita nawo timasewero tokhudza mayesero amene angakumane nawo. Muziyeserera kuchita zinthu zosiyanasiyana zimene munthu angasankhe akakumana ndi mayeserowo. Kenako muzikambirana ngati zimene wina wasankha kuchita n’zoyenera kapena zolakwika. Muzisinthasintha zochita pa masewerowo kuti ana azisangalala nazo. Cholinga chanu chizikhala kuthandiza anawo kukhala odziletsa osati kumangochita zimene zabwera m’mutu mwawo.—Mfundo ya m’Baibulo: Miyambo 29:11.
Khalani oleza mtima. Baibulo limanena kuti: “Uchitsiru umakhazikika mumtima mwa mwana.” (Miyambo 22:15) Choncho musaganize kuti mwana wanu angasinthe lero ndi lero. Buku lina lothandiza kuphunzitsa ana limanena kuti nkhani imeneyi imatheka mwapang’onopang’ono ndipo pamafunika khama. Koma pali ubwino wambiri. Mwachitsanzo, mwana amene waphunzitsidwa kudziletsa adzatha kupewa kugwiritsa ntchito mankhwala osokoneza bongo kapena kuchita chiwerewere.
Onaninso
Mfundo Zake N’zothandiza Nthawi Zonse
—Kusakwiya Msanga
N’chiyani chinathandiza Cassius kuti aziugwira mtima?
Mungatani Kuti Muziugwira Mtima?
Mfundo 5 zokuthandizani kuti muziugwira mtima.


text:
ZOKHUDZA MALAMULO NDIPONSO UFULU WACHIBADWIDWE
Zokhudzana ndi Malamulo ku Ukraine
Makhoti a ku Ukraine Avomereza Kuti Munthu Ali ndi Ufulu Wokana Kulowa Usilikali Chifukwa cha Zimene Amakhulupirira
Makhoti a ku Ukraine anagamula kuti boma silingachotse ufulu wa munthu wotsatira zimene amakhulupirira chifukwa chofuna kuteteza dziko.
Anthu Akuvulazidwabe ku Ukraine Chifukwa Chakuti Olakwa Sakupatsidwa Chilango
Anthu omwe akuvutitsa anzawo chifukwa chodana ndi chipembedzo chawo sakupatsidwa chilango chilichonse. A Mboni za Yehova omwe ndi anthu okonda mtendere akupitirizabe kuvutitsidwa.


text:
9 Tsopano panali mwamuna wina wochokera kudera la Benjamini dzina lake Kisi,+ mwana wa Abiyeli, mwana wa Zerori, mwana wa Bekorati, mwana wa Afiya. Iye anali wa fuko la Benjamini+ ndipo anali mwamuna wachuma kwambiri.+2 Iyeyu anali ndi mwana wamwamuna dzina lake Sauli,+ mnyamata wokongola, ndipo panalibe munthu wina mwa ana a Isiraeli wokongola ngati iyeyu. Sauli anali wam’tali kwambiri moti panalibe munthu aliyense amene anali kum’pitirira m’mapewa ake.+3 Ndiyeno abulu aakazi+ a Kisi bambo ake a Sauli anasowa. Choncho Kisi anauza Sauli mwana wake kuti: “Tenga mmodzi mwa atumikiwa ndipo upite kukafunafuna abulu aakazi.”4 Ndiyeno anayenda kudutsa m’dera lamapiri la Efuraimu+ mpaka kukadutsanso m’dera la Salisa,+ koma abuluwo sanawapeze. Atatero anadutsa m’dera la Saalimu, ndipo sanawapezenso kumeneko. Kenako anadutsa m’dera la Abenjamini, koma kumenekonso sanawapeze.5 Ndiyeno iwo anafika m’dera la Zufi. Pamenepo Sauli anauza mtumiki wake kuti: “Tiye tibwerere kunyumba, chifukwa bambo anga angasiye kuganizira za abulu aakazi n’kuyamba kuda nkhawa za ife.”+6 Koma mtumikiyo anamuyankha kuti: “Mumzinda uwu mulitu munthu wa Mulungu,+ ndipo ndi munthu wolemekezeka. Zonse zimene wanena sizilephera, zimachitikadi.+ Ndiye tiye tipite kumeneko, mwina angatiuze kumene tingalowere.”7 Koma Sauli anafunsa mtumiki wakeyo kuti: “Ndiye tikapita kumeneko tikam’patsa chiyani?+ Tilibe mphatso+ imene tingapatse munthu wa Mulungu woonayo, chifukwanso mkate watha m’zotengera zathu. Tili ndi chiyani?”8 Poyankha mtumikiyo anauzanso Sauli kuti: “Inetu ndili ndi gawo limodzi mwa magawo anayi a sekeli*+ la siliva loti ndingam’patse munthu wa Mulungu woonayo ndipo adzatiuza kumene tingalowere.”9 (Kalekale mu Isiraeli, munthu akafuna kukafunsira kwa Mulungu ankanena kuti: “Tiyeni tipite kwa wamasomphenya.”*+ Pakuti amene amatchedwa mneneri masiku ano, kalekalelo anali kutchedwa kuti wamasomphenya.)10 Pamenepo Sauli anauza mtumiki wakeyo kuti: “Wanena bwino.+ Tiye tizipita.” Ndipo analowera kumzindawo, kumene kunali munthu wa Mulungu woona.11 Pokwezeka chitunda kuti akalowe mumzindawo, iwo anakumana ndi atsikana akupita kukatunga madzi,+ ndipo anawafunsa kuti: “Kodi wamasomphenya+ alipo mumzindawu?”12 Iwo anawayankha kuti: “Ee, alipo. Mum’peza kumene mukupitaku. Fulumirani, wafika lero mumzinda chifukwa lero anthu apereka nsembe+ pamalo okwezeka.+13 Mukangolowa mumzinda, mum’peza ndithu asanapite kukadya kumalo okwezeka. Anthu sangayambe kudya pokhapokha iye atafika, chifukwa ndiye amadalitsa nsembeyo.+ Kenako oitanidwa amadya. Choncho pitani chifukwa mum’peza posachedwapa.”14 Chotero, anapita kukalowa mumzindawo. Pamene anali kuyandikira pakati pa mzinda, anangoona Samueli watulukira kudzakumana nawo kuti apite kumalo okwezeka.15 Koma dzulo lake, Sauli asanafike, Yehova anali atauziratu+ Samueli kuti:16 “Mawa nthawi ngati ino ndikutumizira munthu kuchokera kudera la Benjamini,+ ndipo udzam’dzoze+ kukhala mtsogoleri wa anthu anga Aisiraeli. Iye adzapulumutsa anthu anga m’manja mwa Afilisiti,+ chifukwa ndaona kusautsika kwawo ndipo ndamva kulira kwawo.”+17 Samueli ataona Sauli, Yehova anamuuza kuti: “Ameneyu ndiye munthu ndimakuuza uja kuti, ‘Ameneyo ndiye adzalamulire anthu anga.’”+18 Pamenepo Sauli analunjika Samueli pakati pa mzinda ndi kunena kuti: “Ndifunseko, Kodi nyumba ya wamasomphenya ili kuti?”19 Ndipo Samueli anayankha Sauli kuti: “Wamasomphenyayo ndineyo. Tsogola tipite kumalo okwezeka ndipo inuyo mudya ndi ine lero.+ Ndidzakulolani kupita mawa m’mawa, ndipo ndikuuzani zonse zimene mukufuna kudziwa.+20 Koma za abulu aakazi amene anasowa masiku atatu apitawo+ musadandaule,+ chifukwa anapezeka. Kodi zabwino zonse mu Isiraeli ndi za ndani?+ Kodi si zako ndi nyumba yonse ya bambo ako?”21 Pamenepo Sauli anayankha kuti: “Kodi ine si wa m’fuko la Benjamini, fuko laling’ono kwambiri+ pa mafuko onse a Isiraeli?+ Ndipo kodi banja langa sindilo laling’ono kwambiri pa mabanja onse a m’fuko la Benjamini?+ Ndiye n’chifukwa chiyani mwalankhula mawu otere kwa ine?”+22 Ndiyeno Samueli anatenga Sauli pamodzi ndi mtumiki wake n’kupita nawo m’chipinda chodyera. Mmenemo anawapatsa malo apamwamba kwambiri+ pakati pa oitanidwa. M’chipindamo munali anthu 30.23 Kenako Samueli anauza wophika kuti: “Ndipatse nyama ndinakupatsa ija, imene ndinakuuza kuti uisunge.”24 Pamenepo wophikayo anatenga mwendo wonse n’kuuika patsogolo pa Sauli. Atatero anati: “Nyama imene inasungidwa ija ndi imeneyi. Tenga, udye chifukwa anasungira iweyo kuti udzaidye pa nthawi ino pamodzi ndi oitanidwa.” Chotero Sauli anadya pamodzi ndi Samueli pa tsikulo.25 Zitatero, anatsika kumalo okwezeka+ aja n’kukalowa mumzinda, ndipo Samueli anapitiriza kulankhula ndi Sauli ali padenga* la nyumba.+26 Ndiyeno Samueli ndi Sauli anadzuka m’mawa kwambiri, m’bandakucha, ndipo Samueli, ali padenga la nyumba, anaitana Sauli ndi kumuuza kuti: “Konzekera ulendo.” Pamenepo Sauli ananyamuka ndipo onse awiri, iyeyo ndi Samueli, anatuluka kupita panja.27 Pamene anali kupita kumalire a mzindawo, Samueli anauza Sauli kuti: “Uza mtumiki wako+ kuti atsogole, koma iwe ima kaye kuti ndikuuze mawu a Mulungu.” Atatero, mtumikiyo anatsogola.
Mawu a M'munsi
^ “Sekeli” unali muyezo wachiheberi wa kulemera kwa chinthu ndiponso wotchulira ndalama. Sekeli limodzi linali lofanana ndi magalamu 11.4, ndipo mtengo wake unali wofanana ndi madola 2.20 a ku America.


text:
INDONESIA
Ulamuliro Wankhanza wa Boma la Japan
Kumayambiriro kwa chaka cha 1942, gulu la asilikali a ku Japan linalanda dziko la Indonesia n’kuyamba kulamulira mopondereza. Pa nthawiyi abale ambiri anamangidwa chifukwa chokana kumenya nawo nkhondo ndipo ankawagwiritsa ntchito yakalavulagaga. Nthawi zambiri ntchito yake inkakhala yokonza misewu ndi kukumba ngalande. Ena anawatsekera m’ndende zomwe zinali zauve komanso ankawazunza kwambiri moti abale atatu anafera kundende.
Kwa zaka ziwiri zoyambirira za nkhondoyo, mlongo wina wachidatchi, dzina lake Johanna Harp, sanamangidwe nawo. Iye ankakhala m’mudzi wina wakumapiri, womwe unali kwaokhaokha, ku East Java. Pa nthawiyi mlongoyu pamodzi ndi ana ake atatu anamasulira buku lakuti Salvation komanso magazini a Nsanja ya Olonda kuchoka m’Chingelezi kupita m’Chidatchi. * Zimene ankamasulirazo ankazikopera kenako n’kuzigawira kwa abale ndi alongo a ku Java mozemba.
Abale ndi alongo amene sanamangidwe pa nthawi ya nkhondoyi, ankasonkhana m’magulu ang’onoang’ono ndipo ankalalikira mosamala kwambiri. Mlongo Josephine Elias (yemwe poyamba anali Josephine Tan) ananena kuti: “Nthawi zonse ndinkafufuza mpata woti ndicheze ndi anthu, kwinaku ndikuwalalikira mosaonetsera. Nthawi zina ndinkanyamula kathabwa kamasewera a tchesi kuti anthu azingoganiza kuti ndikukasewera tchesi.” M’bale Felix Tan ndi mkazi wake Bola, ankanamizira kugulitsa sopo pamene ankalalikira khomo ndi khomo n’cholinga choti asagwidwe. M’baleyu ananena kuti: “Nthawi zambiri asilikali ankhanza a ku Japan omwe ankatchedwa Kempeitai ankatumiza anthu kuti azitilondola mwakabisira. Choncho kuti asatikayikire, tinkasinthasintha masiku komanso nthawi yochititsira maphunziro. Zimenezi zinathandiza kuti anthu 6 amene tinkaphunzira nawo pa nthawi ya nkhondoyi abatizidwe.”
Anasemphana Maganizo pa Nkhani ya Makadi ku Jakarta
Pa nthawi ya nkhondoyi abale anakumananso ndi vuto lina. Akuluakulu a boma la Japan analamula anthu onse ochokera m’mayiko ena kuti adule khadi losonyeza kuti azimvera ulamuliro wa boma la Japan. Lamuloli linkagwiranso ntchito kwa anthu a ku China omwe anali nzika za ku Indonesia. Anawalamulanso kuti khadili aziyenda nalo nthawi zonse. Lamuloli linachititsa abale kudzifunsa kuti, ‘Kodi tikalembetse n’kusainira khadili kapena tikane?’
M’bale Tan ananena kuti: “Abale amumzinda wa Jakarta anauza abale amene tinkakhala mumzinda wa Sukabumi kuti tikane kudula khadilo. Koma ife tinaganiza zoyankhula ndi akuluakulu a boma kuti atilole kusintha mawu ena pakhadipo. Tinawapempha kuti tisinthe mawu akuti, ‘Ndikulumbira kuti nthawi zonse ndizimvera boma la Japan,’ ndipo tinawapempha kuti palembedwe zoti, ‘Sindizilimbana ndi zochita za asilikali a boma la Japan.’ Tinadabwa kwambiri kuti anatilola ndipo tonse tinadula makadiwo. Koma abale a ku Jakarta atamva zimenezi, ananena kuti ndife ampatuko ndipo anasiya kuyankhulana nafe.”
Zinali zomvetsa chisoni kuti abale ambiri a ku Jakarta, omwe ankakhwimitsa zinthu kwambiri, anamangidwa ndipo anasiya choonadi. M’bale wina amene sankagwirizana ndi zosintha mawu a pakhadi aja, anamangidwa n’kuikidwa m’ndende imodzi ndi M’bale André Elias. M’bale Elias anati: “Tili m’ndendemo, ndinamufotokozera chifukwa chimene chinachititsa kuti abale a ku Sukabumi tidule makadi. Ndinamuthandizanso kuti ayambe kuona zinthu moyenera. M’baleyo anamvetsa ndipo anapepesa chifukwa chosiya kuyankhula nafe poganiza kuti ndife ampatuko. Pa nthawi yonse imene tinakhala limodzi ndi m’baleyo m’ndende, tinkalimbikitsana mpaka pamene anamwalira chifukwa cha nkhanza zimene ankatichitira.
Ankatikakamiza Kuti Tizinena Kuti Merdeka!
Nkhondo yachiwiri ya padziko lonse itatha m’chaka cha 1945, abale ndi alongo anapitiriza kugwira ntchito yolalikira mwakhama. M’bale wina amene anamangidwa komanso kuzunzidwa kwa zaka 4, analemba kalata yopita ku ofesi ya nthambi ku Australia. Iye anati: “Ngakhale kuti ndakhala m’ndende kwa zaka 4, ndidakali wolimba komanso sindinasinthe maganizo anga. Ndinakumana ndi mavuto komabe sindinaiwale abale anga. Ndikupempha kuti munditumizireko mabuku.”
Mabuku amene abalewa ankawafunitsitsa anayamba kufika pang’onopang’ono ndipo patapita nthawi anayamba kufika ambiri. Kenako kagulu ka abale okwana 10 a ku Jakarta kanayamba kumasulira mabuku m’Chiindoneziya.
Pa 17 August, 1945, atsogoleri a chipani chomenyera ufulu wa anthu m’dziko la Indonesia, analengeza kuti dziko la Indonesia ndi loima palokha. Zimenezi zinachititsa kuti kwa zaka 4 anthu a m’dzikoli azichita zipolowe polimbana ndi ulamuliro wopondereza wa atsamunda. Anthu ambiri anafa pa nthawiyi ndipo enanso oposa 7 miliyoni ankasowa pokhala.
Pa nthawi yovutayi, abale ndi alongo anapitiriza kulalikira kunyumba ndi nyumba. Mlongo Elias ananena kuti: “Achipani chomenyera ufulu wa anthu chija anatikakamiza kuti tizinena nawo mawu akuti ‘Merdeka,’ kutanthauza kuti ‘Ufulu.’ Koma tinawauza kuti ife sitilowerera ndale.” Kenako m’chaka cha 1949 boma la atsamunda lija linapereka ufulu wodzilamulira ku dziko la Indonesia. *
Pofika m’chaka cha 1950, ntchito yolalikira ku Indonesia inali itasokonezedwa ndi mavuto a zandale kwa zaka pafupifupi 10. Mavutowa atatha, abale anali ndi ntchito yaikulu yolalikira. Koma kodi akanakwanitsa bwanji kugwira ntchitoyi? Poyamba zinkaoneka ngati zosatheka. Koma chifukwa chodalira Yehova kuti ‘atumiza antchito kukakolola,’ abale anapitiriza kugwira ntchitoyi mwakhama. (Mat. 9:38) Ndipo Yehova anawathandizadi.
^ ndime 2 Nkhondoyo itatha, mmodzi wa ana aakazi a Mlongo Harp, dzina lake Hermine Mimi, analowa nawo m’Sukulu ya Giliyadi ndipo anabwerera ku Indonesia kukatumikira monga mmishonale.
^ ndime 4 Dziko la Netherlands linapitiriza kulamulira zilumba za West New Guinea mpaka m’chaka cha 1962. Panopa zilumbazi zimadziwika ndi dzina lakuti West Papua.
Onaninso
N’chifukwa Chiyani a Mboni za Yehova Salowerera Ndale?
Kodi iwo amasokoneza mtendere m’dziko?


text:
N’chifukwa Chiyani Simukondwerera Isitala?
Maganizo olakwika amene anthu ena amakhala nawo
Zimene ena amanena: A Mboni za Yehova sakondwerera Isitala chifukwa iwowo si Akhristu.
Zoona zake: Timakhulupirira kuti Yesu Khristu ndi Mpulumutsi wathu ndipo timayesetsa ‘
kutsatira mapazi ake mosamala kwambiri.’—1 Petulo 2:21; Luka 2:11.
Zimene ena amanena: Simukhulupirira zoti Yesu anaukitsidwa.
Zoona zake: Timakhulupirira zoti Yesu anaukitsidwa. Timazindikiranso kuti chikhulupiriro chachikhristu chagona pa mfundo yakuti Yesu anaukitsidwa ndipo timauza ena zimenezi tikamalalikira.—1 Akorinto 15:3, 4, 12-15.
Zimene ena amanena: Sizikukhudzani kuti ana anu amasirira anzawo akamasangalala pa holide ya Isitala.
Zoona zake: Timakonda ana athu ndipo timachita khama kwambiri powaphunzitsa ndi kuwathandiza kuti azisangalala.—Tito 2:4.
N’chifukwa chiyani a Mboni za Yehova sakondwerera Isitala?
Chikondwerero cha pa Isitala n’chosagwirizana ndi Baibulo.
Yesu anatilamula kuti tizikumbukira imfa yake, osati kuukitsidwa kwake. Timakumbukira imfa imeneyi chaka chilichonse pa tsiku limene Yesuyo anaphedwa, mogwirizana ndi kalendala yotchulidwa m’Baibulo.—Luka 22:19, 20.
Timakhulupirira kuti Mulungu sasangalala ndi miyambo ya pa Isitala chifukwa inachokera kumiyambo yakale yokhudzana ndi kulambira milungu imene anthu ankakhulupirira kuti ili ndi mphamvu zobereketsa. Mulungu amafuna kuti anthu ‘
azidzipereka kwa iye yekha,’ ndipo amakhumudwa anthu akamachita miyambo imene iye sasangalala nayo.—Ekisodo 20:5; 1 Mafumu 18:21.
Timakhulupirira kuti zimene tinasankha zoti tisamakondwerere nawo Isitala n’zogwirizana kwambiri ndi Baibulo, lomwe limatilimbikitsa kuti tizigwiritsa ntchito “
nzeru zopindulitsa ndiponso kuganiza bwino” m’malo mongotsatira miyambo ya anthu. (Miyambo 3:21; Mateyu 15:3) Anthu ena akatifunsa zimene timakhulupirira pa nkhani ya Isitala, timawauza. Komabe, timalemekeza zimene munthu aliyense wasankha kuti azikhulupirira pa nkhaniyi.—1 Petulo 3:15.
Onaninso
Kodi Baibulo Limati Chiyani pa Nkhani ya Isitala?
Werengani kuti mudziwe mmene miyambo 5 imene imachitika pa Isitala inayambira.
Kodi Chipembedzo Choona Mungachidziwe Bwanji?
Kodi chipembedzo choona chilipo chimodzi chokha? Taonani zinthu 5 zomwe zingakuthandizeni kudziwa chipembedzo choona.


text:
N’chifukwa Chiyani Tiyenera Kukhala Oyera?
“Muzikhala oyera.”—LEV. 11:45.
1. Kodi buku la Levitiko lingatithandize bwanji?
M’BAIBULO lonse, buku la Levitiko ndi limene limanena mobwerezabwereza nkhani ya kukhala oyera. Atumiki a Yehova onse amafunika kukhala oyera. Choncho kumvetsa mfundo za m’buku limeneli kungatithandize kwambiri pa nkhaniyi.
2. Kodi mungalifotokoze bwanji buku la Levitiko?
2 Mose ndi amene analemba buku la Levitiko ndipo bukuli ndi mbali ya “Malemba onse” opindulitsa pa kuphunzitsa. (2 Tim. 3:16) Machaputala ake ambiri amatchula dzina la Yehova maulendo pafupifupi 10 kapena kuposerapo. Kumvetsa mfundo za m’buku la Levitiko kungatithandize kupewa zinthu zimene zinganyozetse dzina la Mulungu. (Lev. 22:32) Mawu akuti “Ine ndine Yehova” amapezeka kawirikawiri m’bukuli ndipo amatikumbutsa kufunika komvera Mulungu. Tingati bukuli ndi mphatso yochokera kwa Yehova yotithandiza kukhala oyera pomulambira. M’nkhaniyi komanso yotsatira, tikambirana mfundo zofunika kwambiri za m’buku limeneli.
KUKHALA OYERA N’KOFUNIKA
3, 4. Kodi kusamba kwa Aroni ndi ana ake kunkaimira chiyani? (Onani chithunzi patsamba 8.)
3 Werengani Levitiko 8:5, 6. Yehova anasankha Aroni kuti akhale mkulu wa ansembe wa Aisiraeli ndipo ana ake anali ansembe. Aroni amaimira Yesu Khristu ndipo ana ake amaimira Akhristu odzozedwa. Ndiyeno kodi kusamba kwa Aroni kunkaimira kuyeretsedwa kwa Yesu? Ayi, Yesu anali wopanda uchimo ndiponso “wopanda chilema,” choncho sanafunike kuyeretsedwa. (Aheb. 7:26; 9:14) Koma Aroni akasamba n’kukhala woyera ankaimira Yesu yemwe ndi woyera komanso wachilungamo. Nanga kusamba kwa ana a Aroni kunkaimira chiyani?
4 Kusamba kwa ana a Aroni kunkaimira kuyeretsedwa kwa anthu odzozedwa amene asankhidwa kukhala ansembe kumwamba. Kodi odzozedwa amayeretsedwa pamene akubatizidwa? Ayi, ubatizo suchotsa machimo koma umasonyeza kuti munthuyo wadzipereka kwa Yehova Mulungu. Odzozedwa amayeretsedwa ndi “mawu a Mulungu.” (Aef. 5:25-27) Choncho kuti Mawuwa awayeretse, iwo ayenera kutsatira ndi mtima wonse zinthu zimene Khristu anaphunzitsa. Koma kodi nkhaniyi ikukhudzanso “nkhosa zina”?—Yoh. 10:16.
5. Kodi a nkhosa zina amayeretsedwa bwanji ndi Mawu a Mulungu?
5 Ana a Aroni sankaimira “khamu lalikulu” la nkhosa zina za Yesu. (Chiv. 7:9) Ndiyeno kodi Akhristu amenewa amayeretsedwanso ndi Mawu a Mulungu? Inde. Akhristuwa akawerenga m’Baibulo kuti magazi a Yesu ndi ofunika komanso angatiyeretse, amakhulupirira ndiponso amachita “utumiki wopatulika usana ndi usiku.” (Chiv. 7:13-15) Chifukwa choyeretsedwa nthawi zonse, odzozedwa ndiponso a nkhosa zina amakhalabe ndi “khalidwe labwino.” (1 Pet. 2:12) Yehova ayenera kuti amasangalala kwambiri akamaona odzozedwa ndiponso a nkhosa zina akugwirizana, kukhala oyera komanso kumvera Yesu, yemwe ndi M’busa wawo.
6. N’chifukwa chiyani tiyenera kudzifufuza?
6 Kodi tikuphunzira chiyani pa mfundo yoti ansembe ankafunika kukhala oyera? Anthu amene timaphunzira nawo Baibulo amaona kuti timakhala aukhondo komanso malo amene timasonkhana amakhala oyera. Koma nkhani yoti ansembe ankakhala oyera ikusonyezanso kuti munthu aliyense wolambira m’phiri la Yehova ayenera kukhala “woyera mumtima mwake.” (Werengani Salimo 24:3, 4; Yes. 2:2, 3.) Tiyenera kukhala ndi maganizo oyera, mtima woyera komanso kukhala aukhondo potumikira Mulungu. Kuti izi zitheke, tiyenera kudzifufuza nthawi ndi nthawi n’kumasintha ngati pali vuto. (2 Akor. 13:5) Mwachitsanzo, munthu wobatizidwa amene amaonera zolaula ayenera kudzifunsa kuti: ‘Kodi kutereku ndinganene kuti ndine woyera?’ Ndiyeno angachite bwino kupempha thandizo kuti asiye zonyansazo.—Yak. 5:14.
KUMVERA KUMATITHANDIZA KUKHALA OYERA
7. Mogwirizana ndi Levitiko 8:22-24, kodi Yesu anapereka chitsanzo chotani?
7 Pamene Aroni ndi ana ake ankapatsidwa udindo wa ansembe, Mose anatenga magazi a nkhosa n’kuwapaka ‘pakhutu lakumanja, pachala chamanthu kudzanja lamanja, ndi pachala chake chachikulu cha kumwendo wa kumanja.’ (Werengani Levitiko 8:22-24.) Anachita zimenezi posonyeza kuti ansembewo ankafunika kumvera Mulungu pogwira ntchito zawo. Yesu, yemwe ndi Mkulu wa Ansembe, anapereka chitsanzo chabwino kwa odzozedwa komanso nkhosa zina. Nthawi zonse ankamvera Yehova, kuchita zomusangalatsa komanso anali woyera.—Yoh. 4:31-34.
8. Kodi atumiki a Yehova onse ayenera kuchita chiyani?
8 Odzozedwa komanso a nkhosa zina ayenera kutsanzira Yesu pa nkhani ya kukhulupirika. Atumiki a Yehova onse ayenera kutsatira malangizo a m’Mawu a Mulungu n’cholinga choti asamvetse chisoni mzimu woyera. (Aef. 4:30) Iwo ayenera ‘kupitiriza kuwongola njira zawo.’—Aheb. 12:13.
9. (a) Kodi abale atatu amene akhala akugwira ntchito ndi abale a m’Bungwe Lolamulira ananena zotani? (b) Kodi zimene ananenazi zingakuthandizeni bwanji kukhalabe oyera?
9 Chitsanzo pa nkhani yomvera ndi zimene ananena abale atatu omwe agwira ntchito kwa nthawi yaitali limodzi ndi abale a m’Bungwe Lolamulira. Mmodzi mwa abalewa anati: “Ndimaona kuti ndi mwayi waukulu kutumikira limodzi ndi abale odzozedwa. Koma poti timachitira limodzi zinthu zambiri, ndimatha kuona kuti nawonso si angwiro. Koma kwa zaka zonsezi, ndakhala ndikuyesetsa kumvera amene akutitsogolera.” M’bale wachiwiri anati: “Malemba monga 2 Akorinto 10:5, omwe amatilimbikitsa ‘kumvera Khristu’ andithandiza kuti ndizimvera ndi mtima wonse amene akutitsogolera.” M’bale wachitatu anati: “Tiyenera kumvera gulu la Yehova komanso anthu amene iye akuwagwiritsa ntchito. Tikatero tidzasonyeza kuti timakonda zimene iye amakonda komanso kudana ndi zimene amadana nazo. Tidzasonyezanso kuti timadalira malangizo ake komanso timafuna kumusangalatsa.” M’baleyu ankaona kuti chitsanzo chabwino pa nkhani yomvera ndi M’bale Nathan Knorr, yemwe anadzakhala m’Bungwe Lolamulira. Pa nthawi ina, abale ena ankakayikira mfundo zimene zinali mu Nsanja ya Olonda ya 1925 pa nkhani yakuti “Kubadwa kwa Mtundu.” Koma M’bale Knorr sanakayikire mfundozi ngakhale pang’ono. Maganizo amene abale atatuwa ananena angatithandize kuti tikhale anthu omvera n’cholinga choti tikhale oyera.
TIZIMVERA LAMULO LA MULUNGU LOKHUDZA MAGAZI
10. N’chifukwa chiyani tiyenera kumvera lamulo la Mulungu lokhudza magazi?
10 Werengani Levitiko 17:10. Yehova anauza Aisiraeli kuti ‘asamadye magazi alionse.’ Akhristu ayeneranso kupewa magazi alionse, kaya a nyama kapena a munthu. (Mac. 15:28, 29) Palibe aliyense amene angafune kuti Yehova ‘amukane’ n’kumuchotsa mumpingo wake. Tikutero chifukwa chakuti timamukonda ndiponso timafunitsitsa kumumvera. Ngakhale zitaoneka kuti tikhoza kumwalira, sitingamvere zonena za anthu amene sadziwa Yehova komanso samumvera. Timadziwa kuti anthu angatinyoze chifukwa chokana magazi, komabe timasankha kumvera Mulungu. (Yuda 17, 18) Kodi n’chiyani chingatithandize ‘kutsimikiza mumtima’ mwathu kuti tisadye kapena kuikidwa magazi?—Deut. 12:23.
11. Kodi zimene zinkachitika pa Tsiku la Mwambo Wophimba Machimo zinali zofunika bwanji?
11 Zimene mkulu wa ansembe ankachita pa Tsiku la Mwambo Wophimba Machimo zimatithandiza kumvetsa maganizo a Mulungu pa nkhani ya magazi. Magazi ankagwiritsidwa ntchito m’njira yapadera pophimba machimo a anthu amene ankafuna kuti Mulungu awakhululukire. Ankawaza magazi a ng’ombe yamphongo komanso a mbuzi patsogolo pa chivundikiro cha likasa la pangano. (Lev. 16:14, 15, 19) Izi zinkathandiza kuti Yehova akhululukire Aisiraeli. Yehova ananenanso kuti munthu akapha nyama kuti adye ayenera kukhetsa magazi ake n’kuwafotsera ndi dothi chifukwa chakuti magaziwo amaimira “moyo wa nyama.” (Lev. 17:11-14) Kodi zimene ankachita ndi magaziwo zinangokhala mwambo chabe? Ayi. Mulungu anali atapereka kalekale lamulo loletsa kudya magazi kwa Nowa ndi ana ake. (Gen. 9:3-6) Kodi Akhristu ayeneranso kutsatira lamuloli?
12. Kodi Paulo anasonyeza bwanji kuti magazi ndi ofunika kuti machimo akhululukidwe?
12 Paulo anauza Akhristu achiheberi kuti magazi ali ndi mphamvu yoyeretsa anthu. Iye anati: “Pafupifupi zinthu zonse zimayeretsedwa ndi magazi malinga ndi Chilamulo, ndipo popanda kukhetsa magazi anthu sangakhululukidwe machimo awo.” (Aheb. 9:22) Ananenanso kuti nsembe za nyama zinali zofunika koma zinkangokumbutsa Aisiraeli kuti anali ochimwa ndipo ankafunika nsembe ina yoti ichotseretu machimo awo. Chilamulo chinangokhala ‘mthunzi chabe wa zinthu zabwino zimene zinali kubwera osati zinthu zenizenizo.’ (Aheb. 10:1-4) Ndiyeno kodi zikanatheka bwanji kuti machimo akhululukidwe?
13. Kodi inuyo mumamva bwanji mukaganizira zoti Yesu anapereka kwa Yehova nsembe ya magazi ake?
13 Werengani Aefeso 1:7. Yesu ‘anadzipereka yekha chifukwa cha ifeyo’ ndipo nsembe yake imathandiza kwambiri anthu amene amakonda Yesuyo komanso Atate wake. (Agal. 2:20) Koma zimene Yesu anachita ataukitsidwa, ndi zimene zinathandiza kwambiri kuti anthufe tikhululukidwe machimo athu. Zimene anachitazo zikufanana ndi zimene zinkachitika pa Tsiku la Mwambo Wophimba Machimo. Paja pa tsikulo, mkulu wa ansembe ankatenga magazi a nyama n’kupita nawo ku Malo Oyera Koposa. Zinkakhala ngati wapita kwa Yehova n’kukapereka magaziwo. (Lev. 16:11-15) Mofanana ndi zimenezi, Yesu ataukitsidwa anapita kumwamba n’kukapereka kwa Yehova nsembe ya magazi ake. (Aheb. 9:6, 7, 11-14, 24-28) Timayamikira kwambiri kuti timakhululukidwa machimo n’kukhala ndi chikumbumtima choyera chifukwa chokhulupirira nsembe ya Yesu.
14, 15. N’chifukwa chiyani tiyenera kumvetsa komanso kumvera lamulo la Mulungu lokhudza magazi?
14 Kodi mwaona tsopano chifukwa chimene Yehova amanenera kuti tisamadye magazi alionse? (Lev. 17:10) Kodi mwazindikira chifukwa chake Mulungu amanena kuti magazi ndi opatulika? Iye amaona kuti magazi amaimira moyo. (Gen. 9:4) Mwina pano mwaona kuti ndi bwino kuona magazi mmene Mulungu amawaonera ndiponso kumvera lamulo lake loti tiziwapewa. Kuti tikhale pa ubwenzi wabwino ndi Mulungu, tiyenera kukhulupirira nsembe ya Yesu komanso kuona kuti magazi ndi opatulika kwa Yehova.—Akol. 1:19, 20.
15 Koma kodi mungatani ngati mwakumana ndi vuto lofuna kuti inuyo, wachibale wanu kapena mnzanu wapamtima aikidwe magazi? Nanga mungatani ngati mukufunika kusankha zochita pa nkhani yokhudza tizigawo tamagazi kapena njira zina zogwiritsira ntchito magazi? Ndi bwino kufufuziratu nkhani zimenezi panopa n’kukonzekera zimene mungachite. Kuchita zimenezi komanso kupemphera kungakuthandizeni kuti musadzasankhe zolakwika pa nthawi imene zinthu zavuta. Palibe amene angafune kukhumudwitsa Yehova pochita zinthu zimene iye watiletsa. Anthu ambiri, monga ogwira ntchito zachipatala, amalimbikitsa anzawo kupereka magazi n’cholinga choti apulumutse anthu. Koma Akhristu amadziwa kuti Yehova ndi woyenera kutiuza zochita pa nkhani ya magazi. Iye amanena kuti “magazi alionse” ndi opatulika. Choncho tiyenera kumvera lamulo lakeli zivute zitani. Tikudziwa kuti magazi a Yesu okha ndi amene angapulumutse anthu, kuthandiza kuti machimo awo akhululukidwe komanso kuti apeze moyo wosatha. Choncho tikamakhala oyera timasonyeza kuti timayamikira zimenezi.—Yoh. 3:16.
N’CHIFUKWA CHIYANI MULUNGU AMAFUNA KUTI TIKHALE OYERA?
16. N’chifukwa chiyani anthu a Yehova ayenera kukhala oyera?
16 Mulungu atapulumutsa Aisiraeli, anawauza kuti: “Ndine Yehova amene ndinakutulutsani m’dziko la Iguputo kuti ndikusonyezeni kuti ndine Mulungu. Muzikhala oyera, chifukwa ine ndine woyera.” (Lev. 11:45) Yehova ankafuna kuti anthu ake akhale oyera chifukwa iye ndi woyera. Buku la Levitiko limatithandiza kuona kuti ifenso a Mboni za Yehova tiyenera kukhala oyera.
17. Kodi buku la Levitiko lakuthandizani bwanji?
17 Kukambirana mfundo zina za m’buku la Levitiko kwatithandiza kwambiri. Mwina panopa mukuyamikira kwambiri buku la m’Baibulo limeneli. Muyenera kuti mwamvetsa bwino kufunika kokhala oyera. Koma kodi pali mfundo zinanso zofunika zimene tingaphunzire m’bukuli? Kodi lingatithandizenso bwanji pa nkhani yokhala oyera potumikira Yehova? Tidzakambirana zimenezi m’nkhani yotsatira.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
29 Awa ndi mawu a m’kalata imene mneneri Yeremiya anatumiza kuchokera ku Yerusalemu kupita kwa akuluakulu otsala pakati pa anthu amene anali ku ukapolo, kwa ansembe ndi kwa aneneri. Kalatayi inapitanso kwa anthu onse amene Nebukadinezara anawatenga kupita nawo ku ukapolo ku Babulo kuchokera ku Yerusalemu.+
2 Pamene analemba kalata imeneyi, mfumu Yekoniya,+ mayi a mfumu,+ nduna za panyumba ya mfumu, akalonga a Yuda ndi Yerusalemu,+ amisiri ndi omanga makoma achitetezo+ anali atatengedwa kupita ku ukapolo kuchokera ku Yerusalemu.
3 Yeremiya anatumiza kalata imeneyi kudzera mwa Elasa mwana wa Safani+ ndi Gemariya mwana wa Hilikiya amene Zedekiya+ mfumu ya Yuda anawatuma ku Babulo kwa Nebukadinezara mfumu ya Babulo. Kalatayo inali ndi mawu akuti:
4 “Kwa anthu onse amene anatengedwa kupita ku ukapolo, amene Mulungu anawapititsa ku ukapolo ku Babulo+ kuchokera ku Yerusalemu, Yehova wa makamu, Mulungu wa Isiraeli, akuti,
5 ‘Mangani nyumba ndi kukhalamo. Limani minda ndi kudya zipatso zake.+
6 Tengani akazi ndipo mubereke ana aamuna ndi aakazi.+ Ana anu aamuna muwapezere akazi ndipo ana anu aakazi muwakwatitse kwa amuna kuti nawonso abereke ana aamuna ndi ana aakazi. Muchulukane, musakhale ochepa ayi.
7 Komanso mzinda umene ndakuchititsani kukhalamo monga akapolo, muziufunira mtendere. Muziupempherera kwa Yehova, pakuti mzindawo ukakhala pa mtendere inunso mudzakhala pa mtendere.+
8 Yehova wa makamu, Mulungu wa Isiraeli wanena kuti: “Aneneri anu komanso anthu ochita zamaula amene ali pakati panu asakunyengeni+ ndipo musamvere anthu amene akufotokoza maloto awo amene alota.+
9 Pakuti ‘zimene akukuuzanizo akulosera m’dzina langa monama. Ine sindinawatume,’+ watero Yehova.”’”
10 “Yehova wanena kuti, ‘Zaka 70 zikadzakwanira muli ku Babulo ndidzakucheukirani anthu inu,+ ndipo ndidzakwaniritsa lonjezo langa lokubwezeretsani kumalo ano.’+
11 “‘Maganizo anga kwa inu ndikuwadziwa bwino. Ndikuganizira+ zokupatsani mtendere osati masoka,+ kuti mukhale ndi chiyembekezo chabwino ndiponso tsogolo labwino,’+ watero Yehova.
12 ‘Mudzaitanira pa ine komanso mudzabwera ndi kupemphera kwa ine ndipo ine ndidzakumvetserani.’+
13 “‘Inu mudzandifunafuna ndipo mudzandipeza+ chifukwa mudzandifunafuna ndi mtima wanu wonse.+
14 Ndidzakulolani kuti mundipeze,’+ watero Yehova. ‘Ndidzasonkhanitsa anthu a mtundu wanu amene anagwidwa ndi kutengedwa kupita kumayiko ena ndipo ndidzakusonkhanitsani kuchokera m’mitundu yonse ndi kumalo onse kumene ndakubalalitsirani,’+ watero Yehova. ‘Kenako ndidzakubwezeretsani kumalo amene ndinakuchotsani ndi kukupititsani ku ukapolo.’+
15 “Koma inu mwanena kuti, ‘Yehova watiutsira aneneri ku Babulo.’
16 “Kwa mfumu imene ikukhala pampando wachifumu wa Davide+ ndiponso anthu onse okhala mumzinda uwu, abale anu amene sanapite nanu ku ukapolo,+ Yehova akuti,
17 ‘Yehova wa makamu wanena kuti: “Ine ndikutumizira anthu amene anatsala ku Yuda lupanga,+ njala yaikulu+ ndi mliri+ ndipo ndidzawachititsa kukhala ngati nkhuyu zophulika zimene munthu sangazidye chifukwa cha kuipa kwake.”’+
18 “‘Ndidzawathamangitsa ndi lupanga, njala yaikulu ndi mliri, ndipo ndidzawasandutsa chinthu chimene maufumu onse a padziko lapansi adzanthunthumira nacho.+ Ndidzawachititsa kukhala chinthu chotembereredwa, chodabwitsa, chochilizira mluzu ndiponso chotonzedwa pakati pa mitundu yonse ya anthu a kumene ndidzawabalalitsirako.+
19 Ndidzawachitira zimenezi chifukwa chakuti sanamvere mawu anga amene ndinali kuwatumizira kudzera mwa atumiki anga aneneri. Ndinali kudzuka m’mawa kwambiri ndi kutumiza atumiki angawo,’+ watero Yehova.
“‘Inunso simunandimvere,’+ watero Yehova.
20 “Choncho nonsenu amene muli ku ukapolo,+ amene ndinakuchotsani ku Yerusalemu ndi kukutumizani ku Babulo, imvani mawu awa a Yehova.+
21 Ponena za Ahabu mwana wa Kolaya ndi Zedekiya mwana wa Maaseya amene akulosera m’dzina langa monama pakati panu,+ Yehova wa makamu, Mulungu wa Isiraeli wanena kuti, ‘Anthu amenewa ndikuwapereka m’manja mwa Nebukadirezara mfumu ya Babulo, ndipo adzawapha inu mukuona.+
22 Anthu onse a ku Yuda amene anatengedwa kupita ku ukapolo ku Babulo, potemberera ena azidzatchula za Zedekiya ndi Ahabu kuti: “Yehova akuchititse kukhala ngati Zedekiya ndi Ahabu+ amene mfumu ya Babulo inawawotcha pamoto!”+
23 Zimenezi zidzawachitikira chifukwa chakuti akhala akuchita zinthu zopanda nzeru mu Isiraeli,+ ndipo akupitiriza kuchita chigololo ndi akazi a anzawo.+ Komanso akupitiriza kulankhula zonama m’dzina langa. Iwo akulankhula mawu amene sindinawalamule kuti akanene.+
“‘“Ine ndikuzidziwa zimenezi ndipo ndine mboni yake,”+ watero Yehova.’”
24 “Ndiyeno Semaya+ wa ku Nehelamu umuuze kuti,
25 ‘Yehova wa makamu, Mulungu wa Isiraeli, wanena kuti: “Iwe watumiza makalata m’dzina lako+ kwa anthu onse amene ali ku Yerusalemu, kwa Zefaniya+ mwana wa Maaseya, wansembe, ndi kwa ansembe onse. Makalatawo ndi onena kuti,
26 ‘Yehova wakuika kukhala wansembe m’malo mwa Yehoyada wansembe kuti ukhale woyang’anira wamkulu m’nyumba ya Yehova+ ndi kuti umange munthu aliyense wamisala+ amene akuchita zinthu ngati mneneri. Munthu woteroyo umuike m’matangadza, miyendo, manja ndi mutu womwe.+
27 Nanga n’chifukwa chiyani sunadzudzule Yeremiya wa ku Anatoti,+ amene akuchita zinthu ngati mneneri pakati panu?+
28 N’chifukwa chake iye watitumizira kalata ku Babulo kuno yonena kuti: “Mukhala akapolo kumeneko kwa nthawi yaitali. Mangani nyumba ndi kukhalamo. Limani minda ndi kudya zipatso zake,+ . . .”’”’”
29 Pamenepo Zefaniya+ wansembe anawerengera mneneri Yeremiya kalata imeneyi.
30 Ndiyeno Yehova anauza Yeremiya kuti:
31 “Anthu onse amene ali ku ukapolo uwatumizire uthenga+ wakuti, ‘Ponena za Semaya wa ku Nehelamu, Yehova wanena kuti: “Pakuti Semaya walosera kwa anthu inu, ngakhale kuti ine sindinamutume, ndipo wayesa kukuchititsani kukhulupirira zinthu zonama,+
32 Yehova wanena kuti, ‘Ine ndilanga Semaya+ wa ku Nehelamu ndi ana ake.’+
“‘“‘Sipadzapezeka mwamuna wochokera m’banja lake pakati pa anthu awa.+ Ndipo sadzaona zabwino zimene ndichitire anthu anga,+ chifukwa zimene walankhulazo ndi kupandukira Yehova kwenikweni,’+ watero Yehova.”’”
Patsani ena
Patsani ena
Yeremiya 29
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=29&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D29%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MBIRI YA MOYO WATHU
Tinapeza Ntchito Yofunika Kwambiri
INE ndi Gwen tinayamba kuphunzira kuvina tili ndi zaka 5. Pa nthawiyo sitinkadziwana. Aliyense ankafuna kuti adzakhale katswiri wovina. Koma titatsala pang’ono kukhaladi akatswiri enieni, tinasiya zovinazo. N’chifukwa chiyani tinasiya?
David: Ndinabadwa mu 1945 m’dera lina la ku England. Bambo anga anali ndi famu yawo m’kadera kena kakumidzi. Ndikaweruka kusukulu ndinkakonda kuwathandiza kudyetsa nkhuku, kutolera mazira komanso kusamalira ng’ombe ndi nkhosa. Ndikakhala pa holide ndinkawathandiza kukolola mbewu ndipo nthawi zina ndinkayendetsa mathalakitala.
Koma ndinayamba kukonda zovinavina ndili wamng’ono. Bambo anga anazindikira kuti ndinkakonda kuvina ndikangomva nyimbo. Ndiyeno ndili ndi zaka 5, anauza mayi anga kuti azindiperekeza kokaphunzira kuvina. Mphunzitsi wangayo anaona kuti ndilidi ndi luso, choncho ankandiphunzitsa kavinidwe kotchedwa ballet. Nditakwanitsa zaka 15, ndinapeza mwayi wolipiriridwa kusukulu ina yapamwamba ku London yophunzitsa kavinidweka. Uku n’kumene ndinakumana ndi Gwen ndipo tinkavina awiri.
Gwen: Ndinabadwa mu 1944 mumzinda waukulu wa London. Kuyambira ndili wamng’ono ndinkakhulupirira kwambiri Mulungu. Ndinkayesa kuwerenga Baibulo koma linkandivuta kumvetsa. Ndili ndi zaka 5, ndinayamba kupita kukaphunzira zovinavina. Patapita zaka 6 ndinapezanso mwayi wopita kusukulu yapamwamba yophunzitsa zovinavina. Sukuluyi inali pamalo okongola kwambiri pafupi ndi mzinda wa London. Kusukuluyi ndinkaphunzira maphunziro ena komanso ndinkaphunzitsidwa kuvina ndi aphunzitsi otchuka. Pofika zaka 16, ndinapita kusukulu yophunzitsa zovinavina kumene David anapita kuja. Pasanapite miyezi yambiri tinkapemphedwa kukavina limodzi kuholo yotchuka kwambiri mumzinda wa London.
David: Monga wanenera Gwen, tinali ndi mwayi wovina limodzi m’malo otchuka kwambiri ku London. Katswiri wina wa zovinavina anayambitsa gulu lovina ku Germany ndipo anatisankha kuti tipite naye n’cholinga choti tizikatsogolera povina. Tinkayenda m’mayiko osiyanasiyana ndipo tinkavina ndi anthu otchuka kwambiri padziko lonse. Ntchito yathuyi inkachititsa kuti tikhale okonda kupikisana ndiponso odzikonda. Pa moyo wathu tinkangoganizira zovina basi.
Gwen: Nkhani yovinayi inandilowerera kwambiri. Ine ndi David tinkafunitsitsa kukhala akatswiri enieni. Tinkasangalala anthu akamatichemerera, kutipatsa maluwa komanso kutipatsa zinthu zawo kuti tisainepo mayina athu. Mofanana ndi anthu ambiri, ndinkadalira zithumwa. Ndinaonanso kuti anthu ambiri amene tinkakhala nawo anali achiwerewere, osuta komanso oledzera.
MOYO WATHU UNASINTHIRATU
David: Patapita zaka zambiri, ndinatopa ndi moyo woyendayenda. Ndinayamba kufuna moyo wosalira zambiri kudera lakumidzi ngati umene tinkakhala ndili mwana. Choncho ndinasiya zovina mu 1967 n’kumakagwira ntchito kufamu ina yaikulu pafupi ndi kumene makolo anga ankakhala. Mwini famuyi anandilola kuti ndichite lendi kanyumba kena. Kenako ndinaimbira foni Gwen kumene ankagwira ntchito n’kumufunsira. Iye anali atakwezedwa pa ntchito yake yovina ndipo zinthu zinkamuyendera kwambiri. Choncho sizinali zapafupi kuti andivomere. Koma anavomera ndipo anabwera kudzakhala nane ngakhale kuti moyo wakumidzi sankaudziwa bwino.
Gwen: Zinandivuta kwambiri kuzolowera moyo wakumidzi. Sindinkadziwa kudyetsa nkhumba ndi nkhuku tsiku ndi tsiku, kaya nyengo ili bwino kapena ayi. David anayamba kupita kukoleji ina kukaphunzira ulimi wamakono ndipo ankabwerako usiku. Akachoka ndinkasowa wocheza naye. Pa nthawiyi, tinali ndi mwana mmodzi wamkazi dzina lake Gilly. David anandiuza kuti ndiphunzire kuyendetsa galimoto ndipo tsiku lina ndikupita kutauni ina ndinakumana ndi mtsikana wina dzina lake Gael. Tinadziwana ndi mtsikanayu pa nthawi imene ankagwira ntchito mushopu inayake.
Gael anandiitana kuti tsiku lina ndikacheze kwawo. Nditapita tinayamba kuonetsana zithunzi za ukwati. Chithunzi chake china chinali cha anthu ataima pafupi ndi Nyumba ya Ufumu. Ndinamufunsa kuti, “Kodi tchalitchichi ndi cha chipembedzo chiti?” Ndinasangalala kwambiri atandiuza kuti iye ndi mwamuna wake ndi a Mboni za Yehova. Ndinakumbukira kuti azakhali anga ena anali a Mboni. Koma bambo anga anawakwiyira kwambiri n’kufika potaya mabuku awo onse. Sindinamvetse zimene anachitazi chifukwa bambo anga anali munthu wokoma mtima.
Pasanapite nthawi yaitali, ndinazindikira chimene chinkasiyanitsa zikhulupiriro za azakhali angawo ndi za m’matchalitchi ena. Gael anandisonyeza zimene Baibulo limaphunzitsa. Ndinadabwa kuona kuti zinthu zimene zimaphunzitsidwa m’matchalitchi n’zosagwirizana ndi Malemba. Chitsanzo pa nkhaniyi ndi utatu ndiponso zoti anthu ali ndi mzimu umene suufa. (Mlal. 9:5, 10; Yoh. 14:28; 17:3) Ndinaonanso dzina la Mulungu lakuti Yehova m’Baibulo.—Eks. 6:3.
David: Gwen anandiuza zimene ankaphunzira. Ndinakumbukira kuti ndili mwana, bambo anga ankakonda kundiuza kuti ndiziwerenga Baibulo. Choncho tinavomera kuti tiziphunzira Baibulo ndi Gael ndi mwamuna wake dzina lake Derrick. Patapita miyezi 6, tinasamukira kutauni ina n’kumachita lendi kafamu kena. Kumeneko, mlongo wina dzina lake Deirdre ankapitiriza kutiphunzitsa moleza mtima. Poyamba zinkativuta kugwiritsa ntchito zimene tinkaphunzira chifukwa tinkatanganidwa kwambiri ndi ziweto zathu. Komabe pang’ono ndi pang’ono zimene tinkaphunzirazo zinayamba kutifika pamtima.
Gwen: Vuto langa lalikulu linali lokhudza kukhulupirira matsenga. Lemba la Yesaya 65:11 linandithandiza kuzindikira mmene Yehova amaonera anthu amene ‘amayalira tebulo mulungu wa Mwayi.’ Ndinkapemphera kwambiri koma zinatenga nthawi yaitali kuti nditaye zithumwa zanga zonse. Nditaphunzira kuti “aliyense wodzikweza adzatsitsidwa, koma aliyense wodzichepetsa adzakwezedwa” ndinazindikira kuti Mulungu amakonda odzichepetsa. (Mat. 23:12) Ndinkafunitsitsa kutumikira Mulungu amene amatikonda kwambiri moti anapereka Mwana wake wokondedwa monga dipo. Pa nthawiyi, tinali ndi mwana wina wamkazi ndipo ndinasangalala kwambiri kuphunzira kuti banja lathu likhoza kudzakhala m’Paradaiso padzikoli mpaka kalekale.
David: Nditaphunzira ndinazindikira kuti ulosi wa m’Baibulo monga wopezeka pa Mateyu chaputala 24 ndiponso wa m’buku la Danieli ukukwaniritsidwa. Zimenezi zinandithandiza kuona kuti ndapeza chipembedzo choona. Ndinaona kuti palibe chilichonse m’dzikoli chimene chingapose kukhala pa ubwenzi wabwino ndi Yehova. Choncho ndinayamba kusiya kufunafuna zinthu zambiri m’dzikoli. Ndinazindikira kuti mkazi wanga ndiponso ana anga ndi ofunika kwambiri. Lemba la Afilipi 2:4 linandithandiza kusintha mtima wodzikonda komanso wofuna kukhala ndi famu yaikulu kapena zinthu zina zondisangalatsa. Ndinaona kuti ndiyenera kuika kutumikira Yehova patsogolo. Choncho ndinasiya kusuta. Koma tinkavutika kupita ku misonkhano imene inkachitika Loweruka madzulo. Tinkayenera kuyenda mtunda wa makilomita 10 pa nthawi imene tinkayeneranso kukama mkaka wa ng’ombe. Koma Gwen ankandithandiza ndipo sitinkaphonya misonkhano. Lamlungu lililonse tikamaliza kukama mkaka tinkapitanso mu utumiki ndi ana athu.
Achibale athu sankasangalala ndi kusinthaku. Bambo a Gwen sankalankhula nafe kwa zaka 6. Makolo anganso anayesetsa kutiletsa kusonkhana ndi a Mboni.
Gwen: Yehova ankatithandiza kwambiri kupirira mavutowa. Tinayamba kuona abale ndi alongo mumpingo wathu kuti ndi achibale athu chifukwa ankatilimbikitsa kwambiri. (Luka 18:29, 30) Tinadzipereka kwa Yehova ndipo tinabatizidwa mu 1972. Ndinkafunitsitsa kwambiri kuthandiza anthu kudziwa Yehova choncho ndinayamba upainiya.
NTCHITO YABWINO KWAMBIRI
David: Tinkayenera kugwira ntchito mwakhama pafamu yathu. Koma tinkayesetsa kupereka chitsanzo chabwino kwa ana athu pa zinthu zokhudza kulambira. Patapita nthawi, tinayenera kuchoka pafamuyo chifukwa boma linasiya kupereka chithandizo china. Tinalibe nyumba kapena ntchito ndipo mwana wathu wachitatu anali ndi chaka chimodzi chokha. Tinapempha Yehova kuti atithandize ndi kutitsogolera. Tinasankha zotsegula malo ophunzitsira kuvina n’cholinga choti tizipeza kangachepe. Zimene tinkachita poika patsogolo zinthu zokhudza kulambira, zinathandiza kwambiri ana athu. Onse atamaliza sukulu anayamba upainiya. Nayenso Gwen anayamba upainiya ndipo ankathandiza kwambiri ana athuwo.
Ana athu awiri oyamba aja atakwatiwa, tinatseka sukulu yophunzitsa kuvina ija. Ndiyeno tinalemba kalata ku ofesi ya nthambi kuti tidziwe gawo limene tingapite kukathandiza. Iwo anatiuza kuti tingapite kumatauni ena a kum’mwera chakum’mawa kwa England. Poti tinkakhala ndi mwana mmodzi yekha, nanenso ndinayamba upainiya. Patapita zaka 5, tinapemphedwa kuti tikathandizenso kumipingo ina ya kumpoto. Kenako, mwana wathu womaliza atakwatiwanso, tinagwira ntchito ya zomangamanga kwa zaka 10. Tinagwira ntchitoyi ku Zimbabwe, ku Moldova, ku Hungary ndi ku Côte d’Ivoire. Ndiyeno tinakathandiza pa ntchito ya zomangamanga ku Beteli ya ku London. Popeza ndimadziwa zaulimi, anandipempha kuti ndizikagwira ntchito kufamu ya Beteli, imene inalipo pa nthawiyo. Panopa tikuchita upainiya kumpoto chakumadzulo kwa England.
Gwen: Poyamba tinkadzipereka pa zovinavina koma tinaona kuti n’zosakhalitsa. Ndiyeno titadzipereka kuti tizitumikira Yehova, tinaona kuti tasankha ntchito yabwino kwambiri komanso yamuyaya. M’malo movina limodzi, tikuchita upainiya limodzi. Timasangalala kwambiri kuthandiza anthu kudziwa mfundo za m’Baibulo zimene zingawathandize kupulumuka. Anthuwa ali ngati ‘makalata abwino kwambiri otichitira umboni’ ndipo izi sizingafanane ndi kutchuka m’dzikoli. (2 Akor. 3:1, 2) Tikanapanda kuphunzira Baibulo, bwenzi titangotsala ndi zithunzi zakalekale n’kumangokumbukira kuti kale tinkavina m’maholo apamwamba.
David: Kutumikira Yehova kwatithandiza kwambiri pa moyo wathu. Ineyo kwandithandiza kusamalira bwino mkazi wanga komanso ana anga. Baibulo limanena kuti Miriamu, Davide ndiponso anthu ena anavina chifukwa chosangalala. Ifenso tidzavina ndi anzathu chifukwa chosangalala m’dziko latsopano limene Yehova watilonjeza.—Eks. 15:20; 2 Sam. 6:14.
Onaninso
Ndinasankha Kutumikira Yehova Moyo Wanga Wonse
Kutatsala miyezi yochepa kuti amalize maphunziro a zomangamanga, Bill Walden anaganiza zoyamba kutumikira Yehova. Werengani nkhaniyi kuti mudziwe mmene kugwira ntchito yolalikira kunasinthira moyo wake.
Katswiri Woimba Piyano Akufotokoza za Chikhulupiriro Chake
Nyimbo ndi zimene zinathandiza munthu ameneyu, yemwe poyamba sankakhulupirira Mulungu, kuti akhulupirire zoti kuli Mlengi. Kodi n’chiyani chinamuthandiza kukhulupirira kuti Baibulo n’lochokera kwa Mulungu?


text: 15 Tsopano mzimu+ wa Mulungu unafikira Azariya mwana wa Odedi.+2 Chotero iye anapita kukaonekera kwa Asa n’kumuuza kuti: “Tamverani mfumu Asa ndi anthu onse a fuko la Yuda ndi Benjamini. Yehova akhala nanu inuyo mukapitiriza kukhala naye.+ Mukamufunafuna+ iye adzalola kuti mum’peze, koma mukamusiya nayenso adzakusiyani.+3 Masiku ambiri Aisiraeli+ anakhala opanda Mulungu woona, opanda wansembe woti aziwaphunzitsa+ ndiponso opanda Chilamulo.4 Koma iwo atabwerera kwa Yehova Mulungu wa Isiraeli+ m’mavuto awowo+ n’kumufunafuna, iye analola kuti amupeze.+5 M’masiku amenewo, anthu sankayenda mwamtendere+ chifukwa panali zisokonezo zambiri pakati pa anthu onse okhala m’madera a m’dzikoli.+6 Anthuwo anagonjetsana chifukwa anaukirana okhaokha. Fuko limodzi linkamenyana ndi fuko lina+ ndiponso mzinda ndi mzinda wina, popeza Mulungu anawasiya pa chisokonezo ndi zowawa zosiyanasiyana.+7 Koma inuyo khalani olimba mtima+ ndipo musagwe ulesi,+ pakuti mudzapeza mphoto chifukwa cha ntchito yanu.”+8 Asa atangomva mawu amenewa ndi ulosi wa mneneri Odedi,+ analimba mtima n’kuyamba kuchotsa zinthu zonyansa+ m’dziko lonse la Yuda ndi Benjamini ndi m’mizinda imene analanda m’dera lamapiri la Efuraimu.+ Anayambanso kukonza guwa lansembe la Yehova limene linali patsogolo pa khonde la nyumba ya Yehova.+9 Atatero anayamba kusonkhanitsa pamodzi Ayuda ndi Abenjamini+ onse, ndi alendo ambirimbiri+ amene anali pakati pawo ochokera ku fuko la Efuraimu, Manase ndi Simiyoni. Alendowa anathawa ku Isiraeli n’kubwera kwa iye ataona kuti Yehova Mulungu wake ali naye.+10 Iwo anasonkhana ku Yerusalemu m’mwezi wachitatu wa chaka cha 15 cha ulamuliro wa Asa.11 Kenako anapereka nsembe kwa Yehova pa tsiku limenelo kuchokera pa zofunkha zimene anabweretsa. Anapereka nsembe ng’ombe 700 ndi nkhosa 7,000.12 Kuwonjezera apo, anachita pangano+ loti adzafunafuna Yehova Mulungu wa makolo awo ndi mtima wawo wonse ndi moyo wawo wonse.+13 Komanso kuti aliyense wosafunafuna Yehova Mulungu wa Isiraeli ayenera kuphedwa,+ kaya ndi wamng’ono kapena wamkulu,+ kaya ndi mwamuna kapena mkazi.+14 Choncho analumbira+ kwa Yehova ndi mawu okweza ndi kufuula mwachimwemwe, ndi kuliza malipenga ndi nyanga.15 Ayuda onse anayamba kusangalala+ chifukwa cha zimene analumbirazo popeza analumbira ndi mtima wawo wonse, komanso chifukwa chakuti anafunafuna Mulungu mokondwa kwambiri moti iye analola kuti amupeze.+ Choncho Yehova anapitiriza kuwapatsa mpumulo pakati pa adani awo onse owazungulira.+16 Mfumu Asa+ inachotsa ngakhalenso agogo ake aakazi a Maaka+ pa udindo wawo wokhala mayi wa mfumu,+ chifukwa anapanga fano lonyansa kwambiri+ lopembedzera mzati wopatulika.+ Kenako Asa anagwetsa fanolo ndipo analiperapera n’kukalitentha+ m’chigwa cha Kidironi.+17 Koma malo okwezeka+ analipobe mu Isiraeli.+ Ngakhale zinali choncho, mtima wa Asa unali wathunthu masiku ake onse.+18 Iye anabweretsa kunyumba ya Mulungu woona zinthu zimene bambo ake anaziyeretsa,+ komanso zinthu zimene iyeyo anaziyeretsa. Zinthuzo zinali siliva, golide, ndi ziwiya zina.+19 Pa nthawiyo sipanachitike nkhondo mpaka chaka cha 35 cha ulamuliro wa Asa.+


text:
ZIMENE BAIBULO LIMANENA
Kukhulupirira Mizimu
Kodi n’kulakwa kuyesa kulankhulana ndi anthu amene anamwalira?
“Musatembenukire kwa olankhula ndi mizimu . . . ndi kudetsedwa nawo.”—Levitiko 19:31.
ZIMENE ANTHU AMANENA
Anthu amafuna kutsimikizira kuti omwe anamwalira sakuvutika. Ndiye amaona kuti palibe cholakwika kulankhula nawo kudzera mwa asing’anga kapena olankhula ndi mizimu. Iwo amaganiza kuti kuchita zimenezi kungachititse kuti asamade nkhawa podziwa kuti munthuyo sakuvutika.
ZIMENE BAIBULO LIMANENA
Kukhulupirira mizimu kunayamba kalekale, koma Baibulo limanena momveka bwino kuti kuchita zimenezi n’kolakwika. Mwachitsanzo, Yehova Mulungu anapereka lamulo loletsa Aisiraeli kuchita zimenezi. Iye anati: “Pasapezeke munthu . . . aliyense wofunsira kwa wolankhula ndi mizimu . . . kapena aliyense wofunsira kwa akufa. Pakuti aliyense wochita zimenezi ndi wonyansa kwa Yehova.” (Deuteronomo 18:10-12) Baibulo limanenanso kuti amene amachita zilizonse zokhudzana ndi kukhulupirira mizimu, “sadzalowa mu ufumu wa Mulungu.”—Agalatiya 5:19-21.
Kodi akufa angatichitire chilichonse, chabwino kapena choipa?
“Amoyo amadziwa kuti adzafa, koma akufa sadziwa chilichonse.”—Mlaliki 9:5.
ZIMENE ANTHU AMANENA
Ambiri amakhulupirira kuti munthu akafa mzimu wake umapitirizabe kukhala ndi moyo kwinakwake. Choncho amaganiza kuti angathe kulankhula ndi munthuyo kuti adziwe zinazake kapena pofuna kumusangalatsa kuti asawachitire zoipa.
ZIMENE BAIBULO LIMANENA
“Amoyo amadziwa kuti adzafa, koma akufa sadziwa chilichonse . . . Chikondi chawo, chidani chawo ndiponso nsanje yawo [zimene ankachita ali moyo] zatha kale.” (Mlaliki 9:5, 6) Choncho Baibulo limaphunzitsa kuti munthu akafa, ndiye kuti wafa basi ndipo sangalambire Mulungu kapena kuchita chilichonse. Lemba la Salimo 115:17 limati: “Akufa satamanda [Mulungu], ngakhalenso aliyense wotsikira kuli chete.”
Kodi si zoona kuti anthu olankhula ndi mizimu amanena zoona nthawi zina?
“Kodi tizifunsira kwa anthu akufa kuti athandize anthu amoyo?”—Yesaya 8:19.
ZIMENE ANTHU AMANENA
Ena amanena kuti anthu olankhula ndi mizimu amatha kunena zinthu zomwe angadziwe ndi munthu womwalirayo, anthu a m’banja lake kapena anzake okha basi.
ZIMENE BAIBULO LIMENENA
Lemba la 1 Samueli chaputala 28 limanena za mfumu Sauli amene anaphwanya lamulo la Mulungu pofunsira kwa mayi wolankhula ndi mizimu. Iye anauza mayiyo kuti akufuna kulankhula ndi Samueli yemwe anali atamwalira. Koma kodi analankhuladi ndi Samueli? Ayi. Mayiyu ankalankhula ndi chiwanda chimene chinkayerekezera kuti ndi Samueli.
Chiwanda chimenechi chinkatumikira Satana yemwe ndi “tate wake wa bodza.” (Yohane 8:44) Koma kodi n’chifukwa chiyani mizimu yoipa kapena kuti ziwanda, zimachita zinthu zomwe zimapangitsa anthu kuganiza kuti akufa amapitirizabe kukhala ndi moyo? Cholinga chawo ndi kuipitsa mbiri ya Mulungu komanso kuti anthu asamakhulupirire Baibulo.—2 Timoteyo 3:16.
Kodi zimene takambirana m’nkhaniyi zikusonyeza kuti palibe chiyembekezo chilichonse kwa anthu amene anamwalira? Ayi, chifukwa Baibulo limalonjeza kuti anthu amene ‘akugona’ m’manda, kapena kuti omwe anamwalira, adzaukitsidwa. * (Yohane 11:11-13; Machitidwe 24:15) Panopa, Baibulo limatitsimikizira kuti anthu amene anamwalira sakuvutika mwanjira iliyonse.
^ ndime 16 Kuti mudziwe zambiri, werengani mutu 7, wakuti “Chiyembekezo Chotsimikizika Chokhudza Okondedwa Anu Amene Anamwalira” m’buku lakuti, Kodi Baibulo Limaphunzitsa Chiyani Kwenikweni?
Onaninso
Kodi Mdyerekezi Angalamulire Zochita za Anthu?
Kodi Mdyerekezi amakola bwanji anthu, ndipo ifeyo tingatani kuti tisakodwe ndi misampha yake?


text:
For the model compatible with FS2004 Dinani apa Chapamwamba kubalana ndi high quality, zonse zili m'gulu: Zida, pafupifupi cockpit ndi chitsanzo. Onetsetsani kuwerenga Buku wosuta mu French. Lili 9 repaints. The Dassault Mystère IV anali 1950s French womenya-yoponya mabomba ndege, woyamba transonic ndege kulowa mu French Air Force.
Design ndi chitukuko
The Mystère IV anali zamoyo zinachita chitukuko cha ndege Mystère II. Ngakhale yokhala ndi kufanana kunja kwa ndege kale, Mystère IV analidi kapangidwe latsopano ndi patsogolo kuuluka bwino potsatira njira ndege supersonic. The zinachitika woyamba anawulukira pa 28 September 1952, ndi ndege analowa utumiki mu April 1953. Woyamba 50 Mystere ndege IVA kupanga anali zoyendetsedwa ndi British Rolls-Royce Tay turbojets, pamene yotsala anali French yomangidwa Hispano-Suiza Verdon 350 Baibulo la injini.
mbiri ntchito
French Mystère IV Monga pa Bitburg Air Base (Germany), oyambirira 1960s
Israeli Mystère IVs anaona kanthu pa Arab Israel nkhondo ndipo anagwirizana ndi French Mystères kuti vutoli Suez. Pa 8 June 1967, ndege Israeli anali nawo mu nkhondo zoopsa ndi maganizo pa USS Liberty.
India ogwidwawo 104 wa awa ndege mu 1957. Izo ntchito kwambiri mu m'mayiko a Pakistani Nkhondo ya 1965. Pa 7 September 1965, Squadron Mtsogoleri Ajjamada Devayya ya Indian Air Force anawomberedwa pansi F-104 Starfighter analamula Flight msilikali Amjad Khan la Pakistan Air Force mu kuukira pa Sargoda. Amjad anakwanitsa mphambu kumenya angapo Devayya a Mystère ndipo ankakhulupirira kuti ena awonongeke, kotero anasiyiratu kupeza mulingo wina. Komabe, Devayya a Mystère adakali operable, ndipo bwinobwino anawomberedwa pansi Starfigher. Devayya anaphedwa kapena inagwera atangobadwa. nkhondoyi anapita amaona mu India mpaka patapita chaululidwa John Fricker buku Nkhondo Pakistan. Devayya anali kupereka ndi Maha Vir Chakra atamwalira 23 patapita zaka nkhondo.
The phasing m'ndege anayamba atangobadwa 1965 m'mayiko a Pakistani nkhondo, koma anaona kanthu tikayang'ana m'mayiko a Pakistani Nkhondo ya 1971. Iwo anali kwathunthu phased kuchokera Indian Air Force ndi 1973.


text:
GAWO 4
Kudziimba Mlandu—“Ndiyeretseni ku Tchimo Langa”
Mlongo wina dzina lake Martha anati: “Ndinayamba ntchito ya malipiro abwino koma inachititsa kuti ndiyambe zinthu zina zolakwika. Ndinayamba kuchita nawo zinthu monga khirisimasi, kupezeka pa misonkhano yandale ndipo ndinafika pokalowa m’tchalitchi. Ndinasiya kutumikira Yehova kwa zaka 40. Pamene zaka zinkadutsa ndinayamba kuona kuti Yehova sangandikhululukire. Ndinkangokhalira kudziimba mlandu chifukwa ndinkadziwa bwino mfundo za m’Baibulo koma ndinkachitabe zoipazo.
KUDZIIMBA mlandu kungatifooketse kwambiri. Paja Davide analemba kuti: “Zolakwa zanga zakwera kupitirira mutu wanga. Zandilemera kwambiri ngati katundu wolemera.” (Salimo 38:4) Akhristu ena amadziimba mlandu kwambiri mpaka kufika poganiza kuti Yehova sangawakhululukire. (2 Akorinto 2:7) Koma kodi maganizowa ndi olondola? Ngakhale titachita machimo aakulu kwambiri, kodi n’zoona kuti Yehova sangatikhululukire? Ayi, si zoona.
‘Tiyeni Tikambirane Kuti Mukhalenso pa Ubwenzi ndi Ine’
Yehova sataya anthu ochimwa amene alapa. Iye amafunitsitsa kuti anthu oterewa abwerere. Yesu anafotokoza bwino mfundoyi mu fanizo la mwana wolowerera. Anayerekezera Yehova ndi bambo amene mwana wake anachoka pakhomo n’kukayamba makhalidwe oipa. Koma kenako mwanayo anabwerera. Yesu anati: “[Mwanayo] ali chapatali ndithu, bambo akewo anamuona ndipo anagwidwa chifundo. Pamenepo anamuthamangira ndi kumukumbatira ndipo anamupsompsona mwachikondi.” (Luka 15:11-20) Kodi inuyo mumafuna mutabwerera kwa Yehova koma mukuona kuti muli kutali kwambiri? Dziwani kuti Yehova amakukondani ngati mmene bambo wa mu fanizo lija ankakondera mwana wake. Iye akufunitsitsa kuti mubwerere.
Koma kodi mungatani ngati mukuona kuti machimo anu ndi aakulu kapena ndi ambirimbiri moti Yehova sangakhululuke? Ndi bwino kukumbukira zimene Yehova ananena pa Yesaya 1:18. Iye anati: “Bwerani tsopano anthu inu. Tiyeni tikambirane ndipo ine ndikuthandizani kuti mukhalenso pa ubwenzi wabwino ndi ine. Ngakhale machimo anu atakhala ofiira kwambiri, adzayera kwambiri.” Lembali likusonyeza kuti ngakhale machimo athu atakhala ngati zinthu zofiira zimene zathimbiriritsa chovala choyera, Yehova akhoza kutikhululukira.
Mulungu safuna kuti muzingokhalira kudziimba mlandu. Ndiyeno kodi mungatani kuti Yehova akukhululukireni? Tiyeni tikambirane zinthu ziwiri zimene zinathandiza Davide. Choyamba, iye anati: “Ndidzaulula kwa Yehova machimo anga.” (Salimo 32:5) Ndiyeno kumbukirani kuti Yehova wakuitanani kale kuti ‘mukambirane naye’ n’kukonza ubwenzi wanu ndi iye. Chofunika n’kungochita zimene wanenazi. Ndi bwino kuulula machimo anu kwa Yehova n’kumufotokozera mmene mukumvera. Davide ankadziwa kuti Yehova amuthandiza ndipo anapempha kuti: “Ndiyeretseni ku tchimo langa.” Ananenanso kuti: “Inu Mulungu, simudzanyoza mtima wosweka ndi wophwanyika.”—Salimo 51:2, 17.
Chachiwiri, Davide anathandizidwa ndi mneneri wa Mulungu dzina lake Natani. (2 Samueli 12:13) Masiku ano, Yehova watipatsanso akulu mumpingo amene aphunzitsidwa bwino zimene angachite pothandiza ochimwa amene alapa kuti akhalenso pa ubwenzi ndi Yehova. Mukawafotokozera vuto lanu, iwo adzakulimbikitsani pogwiritsa ntchito Malemba ndipo adzakupemphererani. Izi zidzathandiza kuti mtima wanu ukhale m’malo, musiye kudziimba mlandu ndiponso muyambe kutumikira Mulungu bwinobwino.—Yakobo 5:14-16.
“Wodala Ndi Munthu Amene Wakhululukidwa Zolakwa Zake”
Mwina mukuona kuti kuulula machimo anu kwa Yehova ndiponso kupempha akulu kuti akuthandizeni n’kovuta kwambiri. Kumbukirani kuti zimenezi zinachitikiranso Davide. Iye “anakhala chete” kwa kanthawi ndithu osaulula. (Salimo 32:3) Kenako anaona ubwino wa kuulula machimo ake ndiponso kukonza ubwenzi wake ndi Mulungu.
Davide ataulula machimo ake anayambanso kusangalala. Iye analemba kuti: “Wodala ndi munthu amene wakhululukidwa zolakwa zake, amene machimo ake aphimbidwa.” (Salimo 32:1) Anapempheranso kuti: “Inu Yehova, tsegulani milomo yangayi, kuti pakamwa panga patamande inu.” (Salimo 51:15) Choncho atakhululukidwa machimo ake, Davide ankafunitsitsa kuuza ena za Yehova.
Yehova sakufuna kuti muzivutika chifukwa chodziimba mlandu. Koma akufuna kuti mukhale osangalala komanso ofunitsitsa kulalikira za iye. (Salimo 65:1-4) Paja akufunanso kuti ‘machimo anu afafanizidwe, ndiponso kuti nyengo zotsitsimutsa zibwere kuchokera kwa iye.’—Machitidwe 3:19.
Izitu n’zimene zinachitikira mlongo amene tamutchula kumayambiriro uja. Iye anati: “Mwana wanga wamwamuna ankanditumizira magazini a Nsanja ya Olonda ndi Galamukani! Ndiyeno pang’ono ndi pang’ono ndinayamba kukonza ubwenzi wanga ndi Yehova. Zinandivuta kwambiri kuti ndipemphe Yehova kundikhululukira machimo anga onse. Koma ndinalimba mtima n’kumupempha kuti andikhululukire. Sindikumvetsa kuti panapita zaka 40 ndisanabwerere kwa Yehova. Izitu zikusonyeza kuti ngakhale munthu atasiya kutumikira Yehova kwa zaka zambiri, akhoza kubwerera n’kukonzanso ubwenzi wake ndi iye.”
Onaninso
Mulungu “Wokhululukira”
Ngati Mulungu amakumbukira chilichonse ndiye zimatheka bwanji kuti azikhululuka ndiponso kuiwalako zimene tinalakwitsa?